ועדת המשנה לענייני איו"ש, כנסת 20, פרוטוקול מספר 44, 2017-06-05 09:00

מרדכי יוגב: שלום לכולם.

מרדכי יוגב: הדיון הוא דיון פתוח.

מרדכי יוגב: נפתח ברקע קצר לאנשים חדשים שנמצאים פה.

מרדכי יוגב: ועדות המשנה דנות בנושאים שונים של יהודה ושומרון.

מרדכי יוגב: דנות מאוצר הביטחון, בדרך כלל בוועדות נוספות, מרכיבי הביטחון שיש פחות מהדרוש כרגע במקומות כמו עתניאל, ודנות בנושא המיגון כפי שאנחנו דנים פה.

מרדכי יוגב: דנים בנושאי כבישים, תשתיות, כיסוי סלולרי ודברים נוספים.

מרדכי יוגב: הוועדה הזאת לענייני המיגון מצאה את המציאות שבה בעשר השנים האחרונות הצי הזה קרס.

מרדכי יוגב: למעשה מתוך כלל הצי, כ-180 אוטובוסים נמצאים ב-1.5 מיליון ק"מ, נמצאים בזקנה מופלגת שהם נעים לכיוון ה-18-17.

מרדכי יוגב: המצב הוא של קריסה, והם גוררים אתם בעיות בטיחות ובעיית ביטחון.

מרדכי יוגב: לגופו של עניין, על הרקע הזה אנחנו התכנסנו פה, ואני אומר הרבה הרבה תודה גם לווה שלקח את הנושא במטה לביטחון לאומי.

מרדכי יוגב: למעשה הוא העמיד תוכנית שמאחורינו כבר קרוב ל-100 מיליון, כ-94.5 הושקעו בארבע השנים האחרונות, ותוכנית שהלכה קדימה עם 288 מיליון, שלמעשה אמורה להכניס בשנים הקרובות 60, 60, 60.

מרדכי יוגב: בשנה הזאת 60, מתוכם 15 קואליציוני שעבר, 45 משרד האוצר שעברה פנייה בשבוע שעבר לוועדת הכספים, ובלחץ זה אמור להיות על סדר-יומה השבוע.

מרדכי יוגב: אם הלחץ לא יספיק, זה יהיה בתחילת השבוע הבא.

מרדכי יוגב: זה דבר שכבר אפשר לראות אותו מובנה, משום שהפנייה הועברה וזה עומד על סדר-היום.

מרדכי יוגב: אני אומר לכל מי שעוסק במלאכה שזה כבר צריך להיות בתוכנית שאומרת לאן הולך השקל הראשון ולאן הולך השקל האחרון, מבחינתי גם ב-2017 וגם ב-2018.

מרדכי יוגב: החלוקה שאנחנו עומדים עליה, ואת זה אני משאיר באמת לגורמים המקצועיים, אם דרככם ודרך אפרייט, כמובן תוך התייעצות עם שלושה גורמים – התחבורה הציבורית על חברותיה במכלול, שאפרייט מתכלל, היסעי התלמידים על החל"פים, והסוואנות להיסעים מיוחדים של ילדים מוגבלים וחולים.

מרדכי יוגב: אלה שלושת המרכיבים שנכנסים בקומפיננטות של התקציב הזה, וכמובן את הקביעה איפה לשים את זה קובע אלוף פיקוד מרכז ולא אנחנו.

מרדכי יוגב: תפקידנו היה לדאוג שיהיה תקציב, אבל גם לוודא שתוכנית החלוקה היא צודקת והולכת לפי סדרי עדיפויות נורמטיביים ובונה את עצמה באותם סדרי עדיפויות, וברב-שנתי יוצרת מצב שעולה מקריסה למצב של תחזוקה קבועה של הסיפור.

מרדכי יוגב: האיום לצערנו לא פג והוא מדי פעם קופץ ועולה יותר או פחות.

מרדכי יוגב: סיימנו את הרקע.

מרדכי יוגב: המטרות של הישיבה הזאת הן בעיקרן שתיים.

מרדכי יוגב: האחת זה מתוך ההבנה של הסטטוס הכספי שאנחנו מבינים, ויש לנו האנשים שבוועדת הכספים יעמדו על כך שזה יקרה, לעמוד בעצם על עיקריה של תוכנית העבודה.

מרדכי יוגב: ליאור, אני שמח ואני מודה גם לאוצר על העבודה שהוא עשה.

מרדכי יוגב: צריך גם להגיד תודה.

מרדכי יוגב: הם עמדו בדיבורם.

מרדכי יוגב: רצינו שזה יהיה עוד לפני פסח, אבל הם עמדו בדיבורם שזה יקרה עד סוף מאי, ההעברה הזאת לוועדת הכספים.

מרדכי יוגב: אני מזכיר שלשנה הבאה צריך להכניס כשורה את ה-60 ואחר כך כבר לתקציב 2019 באופן רציף.

מרדכי יוגב: כך הייתה ההחלטה.

מרדכי יוגב: שלא כל פעם נצטרך בכפית כזאת ואחרת קואליציונית, אלא בתקציב קבוע.

מרדכי יוגב: נמצאים פה שני המפעלים שהם למעשה בהחלטה של משרד הביטחון, מנהל מפעל "מרכבים" ומנהל מפעל "הארגז".

מרדכי יוגב: בשעתו כשאמרתי עד כמה הדברים דחופים להעביר את התקציב, משום שרק כך הם מסוגלים לעבור להפעלת קווי ייצור וגיוס פועלים.

מרדכי יוגב: ואם זה נפסק חלילה, אז גם כל אלה מפוטרים וקווי הייצור נפסקים.

מרדכי יוגב: אז אנחנו עכשיו גם בבעיה חברתית מול אור-עקיבא וקריית-מלאכי, שמשם מגויסים הפועלים כדי להניע את הקווים, כי אחרת לא ישתלם למפעלים הללו לנהל את האירוע הזה ולייצר את האוטובוסים.

מרדכי יוגב: צריך לזכור שמרגע שיש כסף, זה כמעט שנה עד שיש אוטובוס.

מרדכי יוגב: זה הזמנת הפלדות, הזמנת השלדות וייצור המרכב.

מרדכי יוגב: נקודה אחת שעלתה בשעתו, ואם תוכלו תגידו עליה, שאנחנו כל הזמן גם דרשנו או קיווינו שתיעשה עבודה מו"פית באפשרויות של לחפש פלדות יותר קלות, יותר זולות, שנותנות מענה לא פחות טוב במיגון, האם יש דבר כזה.

מרדכי יוגב: זה עלה פה בכמה ישיבות.

מרדכי יוגב: אני שואל בעיקר את פקע"ר, כי העבודה הייתה צריכה להיעשות אצלם, או דרכם למפא"ת או לכל גורם אחר.

מרדכי יוגב: אנחנו נפתח ברכב הפרטי.

מרדכי יוגב: רצוננו לראות מה יש שם כרגע בתקציבים, ואיך אנחנו בעזרת איילה או בעזרת יושב-ראש איגוד הליסינג עושים את ההסדרה, משום שבעשור האחרון רכבי ליסינג הפכו לרכב של אדם לשלוש שנים, והם הרכב המשפחתי שלהם.

מרדכי יוגב: עם אלה גם היה הסיפור של איילה שפירא ביישוב ליד קרני-שומרון, שהיא נשרפה מבקבוק תבערה, ורק הטיפול בה הוא פי כמה מכל ההקצבה השנתית למיגון.

מרדכי יוגב: גם הטיפול בה וגם באדל ביטון ז"ל.

מרדכי יוגב: אני אומר מראש, הרצון הוא לייצר את התקנה בעזרת איילה ובעזרת המשרד, עם כל מה שמשתמע, ואפשר שנפתח בכך שנשמע הערות, ובלא לייצר כרגע תוספת תקציבית.

מרדכי יוגב: ישראל, לשלוח את הדבר אל השוק החופשי ולראות איך זה עובד.

מרדכי יוגב: כי אנחנו מניחים שלא כל אחד ימגן, ולראות האם זה יוצר מועקה תקציבית או לא.

מרדכי יוגב: לתת לזה שנת התנסות ולא לבקש כסף נוסף על מיגון רכבי הליסינג.

מרדכי יוגב: כמובן, עם התניה של שלוש שנים ועם עוד כמה התניות שנמצאות, כפי שגובש על-ידי משרד התחבורה ונמצא לפניכם.

מרדכי יוגב: כי הדברים באים בפיקים, ליאור.

מרדכי יוגב: וכשם שהיו פיקים בזמן הטרור והיה חסר, אנחנו מניחים שיש גם פיקים של שגרה שבהם יש יותר ואנשים רצים או לא רצים.

מרדכי יוגב: אנחנו מניחים שהסכום שנמצא כרגע הוא סביר בשביל לתת מענה.

מרדכי יוגב: אני לפחות רוצה לומר בהגינות, עם גידול האוכלוסייה, שאנחנו צריכים להסתכל על האירוע הזה רק בעוד שנה.

מרדכי יוגב: לאפשר אותו ולהסתכל עליו רק בעוד שנה או שנה וחצי, לבחון אותו אל מול תקציב 2019 ולא לחשוש מכך שפתאום תהיה הצפה לא נורמאלית שתאבד את התקציב.

<ליאור בראון: אני לראשונה פוגשת את הנושא עכשיו.

<ליאור בראון: אנחנו נלמד אותו.

מרדכי יוגב: בסדר גמור.

מרדכי יוגב: זה הסיפור.

מרדכי יוגב: נפתח עם שלמה ואיילה, אחר כך בליסינג.

מרדכי יוגב: לא נאריך, כדי לחזור לאוטובוסים ולקבל את הסקירות.

מרדכי יוגב: שלמה, בבקשה.

<שלמה ועקנין: להזכיר שבדיונים הקודמים, גם במפגש קצר אצל ווה במשרד, וגם אחר כך באחד הדיונים שעסקו במיגון אבנים לתושבים, גם ווה וגם עמיקם שהיה בדיון וגם עוזר השר להתיישבות, בסך הכול הייתה נכונות ללכת לקראת המהלך הזה.

<שלמה ועקנין: איילה עוד מעט תאמר איזו בחינה נעשתה, איזו בדיקה סביב המצאי, סביב הפוטנציאל וכך הלאה ואיזו תקשורת נוצרה בין איילה לבין נמרוד, שהוא מנכ"ל ארגון חברות הליסינג.

<שלמה ועקנין: מבחינת פוטנציאל המיגון, החברות בנויות למהלך הזה.

<שלמה ועקנין: שתי זכייניות, א.א גלאס וקאר-גלאס.

<שלמה ועקנין: שתיהן זכייניות של משרד הביטחון.

<שלמה ועקנין: היום כבר התקציב ביתרה מסוימת, ואני מזכיר לכם שזאת פונקציה של מצב ביטחוני.

<שלמה ועקנין: זאת אומרת, ככל שהמצב יתחמם יש אולי נהירה למיגון, אבל נכון לעכשיו, כמו שחבר הכנסת מוטי יוגב ציין, אנחנו נגדיר את זה כשנת הרצה, שנת ניסיון שנריץ את הפרויקט הזה.

<שלמה ועקנין: בתום התהליך, אחרי שתינתן פה הגושפנקה הסופית, איילה ממשרד התחבורה ואני נערוך איזשהו טופס שהוא טופס למילוי כמו שיש היום לכל תושב שרוצה למגן רכב שהוא לא רכב ליסינג.

<שלמה ועקנין: מבחינתנו אנחנו ערוכים.

מרדכי יוגב: איילה, חשוב לי שיהיה על דעת האנשים שיבינו, ואחר כך נשמע את מנכ"ל רכבי הליסינג ונראה אם יש עוד הערות ונדע איך אנחנו מתקדמים.

מרדכי יוגב: זה גם דבר שאצלנו נטחן כבר הרבה.

מרדכי יוגב: נשמע גם ווה אם יש לו עוד מה להוסיף.

<איילה דנינו: העברתי את נייר העמדה לנמרוד, ואני מתרשמת שאין איזושהי התנגדות, ויש אפילו חברה אחת שכבר התחילה לעשות, כנראה בגלל לחצים וצורך, והיא כן מעבירה רכבים.

<איילה דנינו: זו רק חברה אחת.

<איילה דנינו: כמובן שום דבר לא בכפייה, אנחנו רוצים לפתוח את זה כאופציה.

<איילה דנינו: הצפי הוא כמובן שזה לא יהיה על 10,000 הרכבים שמשתמשים בהם תושבי יו"ש כרכבי ליסינג.

<איילה דנינו: בשיחה עם שלמה ועקנין הבנו ודשנו בזה שבוודאי זה לא יגיע אפילו לחצי, כי יש גם יישובים שבכלל לא מאוימים.

<איילה דנינו: אנחנו רוצים להוסיף את האופציה הזאת לנוהל, לפתוח את הנוהל כמובן ולהוסיף טופס, כמו ששלמה אמר, שבו גם חברות הליסינג יחתמו כצד, כהסכמה.

<ישראל אפרייט: הם חייבים.

<ישראל אפרייט: הם בעלי הרכב.

<איילה דנינו: המעסיק עצמו והאזרח עצמו, בתור מי שמבקש, מרגיש מאוים, נוסע עם הילדים, עם המשפחה, עם רכב הליסינג ביו"ש ומרגיש מאוים.

<איילה דנינו: זה הטופס שייבנה.

<איילה דנינו: אנחנו נפיץ אותו במשרדי הרישוי, ומי שבא למגן יינתן לו הטופס הנוסף.

<איילה דנינו: צריך לבנות אותו נכון ולהריץ אותו לחברות הליסינג.

<איילה דנינו: זו אופציה, זו זכות, זו אפשרות, זה לא מחייב אף אחד.

<שלמה ועקנין: מכאן והלאה רק כוחות השוק ידברו.

<שלמה ועקנין: עסק שירצה רכב ממוגן לעובד שלו, כנראה יעשה סקר קטן, יגיע אליך ויופנה לפרויקטור.

מרדכי יוגב: איילה, מתי אתם מפרסמים את הטופס הזה?

<איילה דנינו: אני אבנה את הטופס הרלוונטי עם היועצת המשפטית, וברגע שנקבל את האישור של משרד התחבורה שזה בסדר, כי זה לגעת ברכוש שהוא לא שלך.

מרדכי יוגב: הסעיף הראשון שכתבתם פה, ישראל, מאחר שהרכב אינו רכוש העובד תושת עליו החובה לקבל את הרשות על ביצוע המיגון מהמעסיק שלו ומחברת הליסינג.

מרדכי יוגב: אם כן, למעלה צריך להיות אישור.

מרדכי יוגב: כמו שעושים אישור לאקדח, אז למעלה חותם רופא ואחריו חותם משרד הפנים ואחריו חותם מנהל המטווח.

<ישראל אפרייט: זה כמו צ'קלקות.

<ישראל אפרייט: כשאתה שם צ'קלקות ברכבים של ליסינג, אתה חייב לקבל את האישור שלהם.

<ישראל אפרייט: הם הבעלים.

<ישראל אפרייט: כי אם עשית נזק, זכותם לתבוע אותך.

מרדכי יוגב: אז למעלה צריך להיות אישור החברה, עם חותמת, עם תאריך, עם דבר רשמי.

מרדכי יוגב: אישור חברת הליסינג.

מרדכי יוגב: קחי טופס טיולים שאת לוקחת לאקדח, לצורך העניין.

מרדכי יוגב: חידשתי רישיון לפני חודש.

מרדכי יוגב: אתה צריך לעבור את הרופא שיחתום לך על הסט, ואחר כך מנהל המטווח שעושה לך את הפנים ולשלם בבנק הדואר וכל מה שצריך על הסדר.

מרדכי יוגב: ממילא, אם זה רשות החברה אז זה ראשון.

<נמרוד הגלילי: אנחנו יושבים תחת קורת הגג של איגוד לשכות המסחר.

<נמרוד הגלילי: ככלל הנוהל הועבר לחברות ולא התקבלה התנגדות לנוהל ולאפשרות שתאפשר לתושבים שמקבלים רכב ליסינג מהמעסיק שלהם למגן את הרכב.

<נמרוד הגלילי: כמובן שאין לחברות כל עניין לשאת בעלות של אותה התקנה, כולל האחריות במקרה שנגרם נזק לרכב.

<נמרוד הגלילי: יש פה של עלות ההסבה של הרכב לקדמותו, כי בסופה של עסקת ליסינג האוטו נמצא אצל הלקוח שלוש שנים, פחות או יותר, אחרי זה הוא מוחזר לחברה והוא נמכר לשוק הפרטי.

<נמרוד הגלילי: מן הסתם לא ניתן למכור רכב עם מיגון, אלא את השמשות הצדדיות צריך להסיר לפני שמוכרים אותם.

<ישראל אפרייט: לא, אין לך בעיה.

<איילה דנינו: יש בעיה.

<נמרוד הגלילי: בכל מקרה צריך להחזיר את השמשות המקוריות, פרט לשמשה הקדמית.

מרדכי יוגב: אין בעיה בעניין.

<איילה דנינו: לא מעבירים אותו טסט.

<ישראל אפרייט: אני רב בוחן ראשי.

<ישראל אפרייט: לא חובה.

<נמרוד הגלילי: גם אם זו לא חובה, השאלה היא אם זה יכול להוות בעיה למכירת הרכב.

<נמרוד הגלילי: כי אני לא ארצה לקנות רכב עם חלונות כאלה.

<ישראל אפרייט: זה כבר שיקול שלך כליסינג.

<איילה דנינו: גם רכב בבעלות פרטית שרוצה להסיר, ההסרה היא עליו.

<נמרוד הגלילי: יש פה עניין עסקי ועניין מסחרי בין התושב לחברה שמעסיקה אותו לבין חברת הליסינג.

<ישראל אפרייט: תעשה את ההסדר מול מי שלוקח.

מרדכי יוגב: נמרוד, אין בזה בעיה.

מרדכי יוגב: זה קורה גם ברכב הפרטי.

מרדכי יוגב: אתה רוצה כרגע למכור אותו, עליך להוריד את השמשות המוגנות, להחזיר את האורגינליות בא.א.

מרדכי יוגב: גלאס או בקאר גלאס.

<ישראל אפרייט: הוא לא חייב, הוא יכול להישאר עם זה.

מרדכי יוגב: אם הקונה לא רוצה כי יש שחיקה יותר גדולה לשמשות הצד.

<ישראל אפרייט: לא לוקחים לו את החלונות.

מרדכי יוגב: מפרקים ומרכיבים לו את האורגינל.

מרדכי יוגב: הוא משלם על זה 600 שקל או כמה שהוא משלם.

<שלמה ועקנין: מפרקים ומוסרים לך את החלונות.

מרדכי יוגב: חד-משמעית.

מרדכי יוגב: אין שום בעיה, זה קורה גם בפרטי, מה שהחברה תגיד.

<ישראל אפרייט: אלה עלויות שוליות.

<ישראל אפרייט: קבענו חד וחלק הסכמת בעלים.

<ישראל אפרייט: אתה הסכמת?

<ישראל אפרייט: פשוט, אל תסכים.

מרדכי יוגב: הכול כתוב.

מרדכי יוגב: זה באחריות.

מרדכי יוגב: תקרא, ישראל.

מרדכי יוגב: לא באת לעשות בעיות.

<ישראל אפרייט: אני מכיר את זה.

<ישראל אפרייט: להפך, אני מסביר שזה שולי.

מרדכי יוגב: הכול בסדר.

מרדכי יוגב: אני צוחק.

<נמרוד הגלילי: הרכב נמצא בתקופה מוקצבת אצל אותו אדם, ואחרי זה הוא מוחזר.

<נמרוד הגלילי: החברה צריכה לוודא שאין עליו שום נזק כדי שתוכל למכור אותו.

מרדכי יוגב: ברור לגמרי.

מרדכי יוגב: אין שום בעיה.

מרדכי יוגב: את הטופס הזה צריך להעביר דרככם, ואם צריך לשלוח גם לישראל שיעיר את הערותיו כקמ"ט תחבורה יו"ש, זה חשוב.

מרדכי יוגב: אפשר לעשות את זה יחסית מהר ולהוציא את הנוהל הזה ולאפשר לאנשים.

מרדכי יוגב: לאחרונה קיבלתי בקשה כזאת ממנכ"ל בירושלים.

מרדכי יוגב: אין בקשות כאלה רבות, אבל מדי כשבועיים-שלושה שואלים מתי הנוהל הזה יתקבל, מאנשים שזה רכבם, שזה מה שהם מקבלים.

<אמיר ברגר: בהקשר התקציבי אני רוצה להתייחס שמבחינתנו זה עדיין באותו תקציב של המיגון נגד אבנים.

מרדכי יוגב: אותו תקציב לגמרי.

מרדכי יוגב: אני גם לא רואה לנכון, כי אנחנו לא רואים איזושהי התנפלות רבתי.

מרדכי יוגב: אנחנו רואים תוספת שכרגע במסגרת התקציב אנחנו חושבים שהיא תעמוד במבחן, ובמידה שנראה שלא, הערכות מצב תמיד מתקיימות.

מרדכי יוגב: אז בעוד שנה.

מרדכי יוגב: ניתן לזה שנה להתנהל ונראה איך זה מתנהל, ואם יהיה צורך לתקן משהו נדע גם לתקן.

מרדכי יוגב: אבל ללא שום תוספת תקציבית כרגע.

מרדכי יוגב: איילה, את זה אנחנו יכולים לקבל ולסכם.

מרדכי יוגב: מתי את חושבת שתוכלו להוציא כזה נייר?

<איילה דנינו: עבודת מטה.

<שלמה ועקנין: כמו שאני מכיר אותה, היא יכולה כבר למסור את זה.

<ישראל אפרייט: היא גם מאיו"ש.

מרדכי יוגב: נגיד לה גם תודה.

מרדכי יוגב: אז תודה לכולם.

מרדכי יוגב: אז תעבירו לנו גם כוועדה, תודיעו לנו ואנחנו נעקוב אחרי זה.

מרדכי יוגב: מיגון הניוד.

מרדכי יוגב: הסטטוס הוא שנכון לעכשיו 45 מיליון צפויים לעבור תוך הימים הקרובים, בין היום לתחילת שבוע הבא, לפי הלחץ בוועדת הכספים.

<רמי טסלר: למה זה לא מופיע בנושאים?

מרדכי יוגב: זה לא מופיע בסדר-היום, אני יודע.

מרדכי יוגב: אבל יש כאלה שלוחצים שזה יעלה, אז נראה שם במנופי הכוחות.

מרדכי יוגב: פה אני כן רוצה לשמוע גם את האוצר, איך הוא רואה גם את השנים הבאות, כדי שיהיה על מה לחול.

מרדכי יוגב: איך זה עובר ב-2018.

מרדכי יוגב: פשוט להציג את מה שאנחנו יודעים, אבל האנשים שפה צריכים ללכת למלאכה, מפיקוד העורף שצריך להוציא את ההזמנות, כמובן מל"ל שתכלל ואת"ק שיהיה בטוח בעצמו.

מרדכי יוגב: כי גם הם לא היו בטוחים בעצמם, אז שום דבר לא זז למטה ובסוף הפועל מאור-עקיבא מפוטר.

<זאב צוק רם: אנחנו עשינו ב-29 במאי דיון סטטוס כדי לראות איפה אנחנו עומדים, להמשך הדרך.

<זאב צוק רם: חוץ מהמייצרים שלא היו בדיון, כל מי שיושב כאן סביב השולחן היה.

<זאב צוק רם: אני מוכרח לציין, לסבר לכם את האוזן, שמאז שהתחלנו, מאז "שובו אחים", מיגנו 103 אוטובוסים, שזה לא דבר של מה בכך.

<זאב צוק רם: תעשו את המכפלות.

<זאב צוק רם: למרות שהיה לנו די קשה במעלה הדרך.

<זאב צוק רם: אספנו מן היקב ומן הגורן את הכספים.

<אסף דורון: איזה אחוז זה מאלה שנצרכים?

<זאב צוק רם: עוד מעט תדעו.

<זאב צוק רם: בסך הכול קיבלנו 15 מיליון.

<זאב צוק רם: סוכם בתקציב הדו-שנתי שיהיה 60 מיליון ל-2017 ו-60 מיליון ל-2018.

<זאב צוק רם: נכון ש-2017 עוד לא נגמרה, אבל צריך להבין בצורה מאוד חדה וברורה שאם הכסף לא מגיע בזמן ואנחנו מפסיקים את פסי הייצור, כל התהליך נתקע.

<זאב צוק רם: כשהתהליך נתקע, אז החברות, ואני מבין אותן, מפטרות את האנשים, ואז אנחנו מתחילים את כל התהליך מחדש, עם מיומנות, ואנשים מוצאים עבודה, אתה צריך להתחיל עם אנשים מחדש וכו'.

<זאב צוק רם: בטח חגי וניר יודעים להסביר את זה יותר טוב ממני.

<זאב צוק רם: זה תוקע אותנו בכל התהליך.

<זאב צוק רם: המצב הוא שאנחנו יודעים בדיוק גם מה התקן לתח"צ ומה התקן לחינוך, שנקבע בסדר עדיפות שרכבים ממוגנים הם בעדיפות לחינוך, להסעות הילדים וכל מה שקשור בזה.

<זאב צוק רם: גם אוטובוסים וגם סוואנות.

<זאב צוק רם: אני אומר דברים שהם צריכים להיות לנו כבסיס לתכנון.

<זאב צוק רם: זה כמובן הכסף, זו היכולת להביא את הפלדות בזמן, אלה המפעלים שמייצרים את האוטובוסים וכן הלאה.

<זאב צוק רם: יש כמה דברים שאנחנו יודעים לפי פיקוד העורף מה אנחנו מתכננים ב-45 המיליון שיגיעו ואנחנו רוצים את ה-60 מיליון ל-2018.

<זאב צוק רם: אני כבר אומר, אנחנו צריכים על ה-60 מיליון תוספת של 30 מיליון, שכבר יתחילו לתכנן את זה, כי אחרת אנחנו ניכנס לפערים משמעותיים.

<זאב צוק רם: כי היום הפערים שלנו הם כאלה: בתח"צ אנחנו עומדים על סדר גודל של 71% כשירות וברכב חינוך 59% כשירות.

<זאב צוק רם: זאת אומרת, זה די דרמטי.

מרדכי יוגב: כמה זה במספרים?

<זאב צוק רם: עוד שנייה.

<זאב צוק רם: לקצר את ההשפעות של היציאה של הרכבים מתחולת החיים של 15 שנה, שזה סוף 2001, 2002, תחילת 2003, אם אנחנו לא נדע להשלים ניכנס עוד פעם לבור וכל הזמן נרוץ אחרי הזנב של עצמנו.

<זאב צוק רם: לכן אנחנו מבקשים תוספת של 30 מיליון על ה-60 מיליון כדי שנוכל לייצב קצת את המערכת שלנו.

<זאב צוק רם: יחד עם זאת אנחנו קבענו שפיקוד העורף, יחד עם הגורמים המקצועיים בצה"ל, שזה כנראה חט"ל, יבדקו את הנושא של 15 השנים שהן תקופת החיים של האוטובוס.

<אמיר ברגר: משרד התחבורה.

<זאב צוק רם: משרד התחבורה, ברור.

<זאב צוק רם: זה כנראה עומס גדול מדי על אוטובוס אחד.

<זאב צוק רם: בשנים האחרונות של האוטובוס הזה, שהוא ממוגן והוא נוסע, הוא יותר עומד מאשר נוסע.

<זאב צוק רם: אז יצא שכרנו בהפסדנו.

<זאב צוק רם: גם מיגנו, אבל 15 שנה – לא אני איש המקצוע, אולי חגי יודע להגיד יותר טוב מה המשמעות וההשפעות של פלדות במשקלים האלה על אוטובוסים, הוא היה קצין חימוש ראשי של צה"ל.

<זאב צוק רם: אנחנו קבענו שעד ה-1 ביולי יבדקו את כל הדברים.

<זאב צוק רם: צריך שוב לדעת שאנחנו גם פועלים על-פי הנחיות של הריבון בשטח.

<זאב צוק רם: הריבון בשטח זה אלוף פקמ"ז, הוא יכול לקבוע לנו את הצירים איפה חייבים במיגון, איפה לא חייבים, איפה אפשר להקל ואיפה אי-אפשר להקל.

<זאב צוק רם: דיברתי גם עם נומה וגם עם כרמלי, מפקד האוגדה.

<זאב צוק רם: הם לא קמים בבוקר ומצביעים פה כן, פה לא.

<זאב צוק רם: אלא זה תלוי הערכות מצב והם בודקים את הדברים.

<זאב צוק רם: הלוואי שנוכל לנסוע שם עם פרחים בקנה.

<אסף דורון: מה התקן?

<זאב צוק רם: כרגע רכבי תח"צ התקן הוא 155 אוטובוסים.

<זאב צוק רם: אנחנו עומדים היום על 110 אוטובוסים.

<זאב צוק רם: תקן חינוך זה 227 אוטובוסים, ואנחנו עומדים על 108.

<זאב צוק רם: בסוף שנת 2017 נעמוד על פער של 94 אוטובוסים במערכת החינוך, והכשירות תהיה 59%.

<אסף דורון: וה-103 שהכנסתם מאז נכנסו לשניהם?

<זאב צוק רם: ברור.

<זאב צוק רם: זאת התמונה.

<זאב צוק רם: כל פעם שעוצרים אותנו בתקציבים, אנחנו מגדילים את הפער וממשיכים לרוץ אחרי הזנב של עצמנו.

<זאב צוק רם: זה בעייתי.

מרדכי יוגב: האוצר בבקשה.

<ליאור בראון: לגבי תקציב 2017, כפי שאתם יודעים, ה-15 מיליון הועברו בתחילת שנה, וכפי שציין חבר הכנסת יוגב, 45 המיליון הנוספים הועברו לוועדת הכספים בשבוע שעבר.

<ליאור בראון: כלומר, כרגע הנושא הוא לפתחה של ועדת הכספים.

מרדכי יוגב: ראש את"ק לשעבר, תא"ל ששון, בשעתו אמר שתהיה פנייה בכתב לוועדת הכספים.

מרדכי יוגב: מבחינתו יש הרשאה להוצאת הזמנות.

מרדכי יוגב: אני לא יודע אם זה קיים, אבל נשמע את אמיר עוד רגע.

מרדכי יוגב: זאת הייתה אמירה שלו בעבר.

<ליאור בראון: לגבי אי הוודאות והעיכובים שציינתם, אז כאמור זה כבר הועבר ואנחנו מקווים שבקרוב זה כבר יושלם והתקציב יועמד.

<ליאור בראון: לגבי 2018, כפי שסוכם גם במסגרת החלטת הממשלה של סוף 2016, באותו אופן לגבי 2017, יועמד תקציב של 60 מיליון, כאמור באותה מתכונת, 15 מיליון ו-45 מיליון.

<ליאור בראון: התקציב עצמו לשנת 2018 כבר אושר, כלומר אין ביכולתנו להגדיל עכשיו את בסיס התקציב.

<ליאור בראון: זה כסף שיהיה תוספתי, וכאמור נעשה את מלוא המאמץ, כפי שעשינו גם ב-2017 שהכסף יבוא בהתראה מספקת כדי שלא יהיו עיכובים בביצוע.

<זאב צוק רם: נצא מתוך הנחת עבודה שזה יגיע, כמו ה-45 יגיעו ה-60.

<זאב צוק רם: האם אפשר יהיה את התוספת שאנחנו רוצים של ה-30 גם אם ייתנו לנו אישור להתחייב וגם אם הכספים יגיעו?

<ליאור בראון: אני אשלים את דבריי ואתייחס.

<ליאור בראון: את התוספת המדוברת של ה-30 אנחנו לא מכירים.

<זאב צוק רם: נכון, זה עלה בדיון האחרון.

<ליאור בראון: אנחנו לא מכירים דרישה כזאת, לא קיבלנו ממשרד הביטחון, לא מכירים ניתוח שנעשה שמראה שבאמת יש צורך כזה.

<ליאור בראון: בכל מקרה לא מועמד תקציב בגין הדבר הזה ואין מקור תקציבי בגינו.

<ליאור בראון: כך שב-2018 אנחנו מחויבים ל-60 מיליון.

<ליאור בראון: מבחינתנו הדרישה ל-30 מיליון היא לא משהו שאנחנו ערוכים אליו.

<ליאור בראון: לגבי 2019, אופן בניית התקציב, אם זה ייכנס בבסיס או בתוספת, כפי שיידונו כל הצרכים אז גם זה יעלה בשיח התקציבי בינינו לבין משרד הביטחון.

מרדכי יוגב: נאמר שמ-2019 תהיה שורה תקציבית.

<ליאור בראון: אוקיי.

<ליאור בראון: אז במסגרת דיוני התקציב, כשייבנה במהלך שנת 2018 תקציב לשנת 2019, גם הנושא הזה יעלה ככלל הנושאים התקציביים שקשורים בסוגיה של פיקוד העורף.

מרדכי יוגב: מה שנכנס פה כרגע זו סוגיה חדשה.

<ישראל אפרייט: לא, הוא בסך הכול ביקש להקדים.

מרדכי יוגב: אני יודע.

מרדכי יוגב: מה שנכנס כרגע כבקשה חדשה זה לקחת 30 מיליון מ-45 המיליון שאמורים להיות תוספתיים מתוך ה-60 מיליון, ולצבוע אותם בהרשאה להתחייב.

מרדכי יוגב: זה מה שאתם מבקשים בכדי ליצור רציפות.

<ישראל אפרייט: אני רוצה להתייחס.

<זאב צוק רם: ישראל, חכו רגע.

<זאב צוק רם: אתם תגידו אחר כך את הדברים.

<זאב צוק רם: אתם רק המבצעים, אנחנו המתכננים.

<זאב צוק רם: אני רוצה שיהיה ברור, אנחנו יודעים שיינתנו 60 ו-60.

<זאב צוק רם: חלוט, סגור, מקווה שהכול יגיע בזמן כמו שצריך.

<זאב צוק רם: בדיון שעלה ב-29 לחודש, לפני כמה ימים, דווקא זה עלה מהפערים שכנראה ייווצרו שאנחנו צריכים עוד 30 מיליון שקל כדי לא להיכנס לפערים.

<זאב צוק רם: אני יודע שזה לא בתקציב, אני מכיר את סוגיית הנומרטור, אני מכיר את הבעייתיות.

<זאב צוק רם: אבל כשרוצים, אנחנו יודעים גם שאפשר.

<זאב צוק רם: קודם כל אתה צריך לדבר עם חבר הכנסת גפני כדי שיריץ את הישיבה הזאת, כדי שיהיה לנו מחר בבוקר את 45 המיליון.

<זאב צוק רם: דבר שני, לראות איך אנחנו ניגשים.

<זאב צוק רם: אני את הסיכום הזה העברתי גם לממונה על התקציבים במשרד האוצר, וזה ידוע ונצטרך להיכנס לזה.

<זאב צוק רם: גם ברור לי שזה תהליך וגם יש לנו עוד זמן להתעסק בנושא הזה.

<זאב צוק רם: אנחנו רק ביוני 2017.

מרדכי יוגב: ווה, תעביר את הסיכום הזה גם אלי, ואני גם אעביר פנייה מהוועדה.

<זאב צוק רם: רק תדעו שזה התהליך.

<דובי דינר: בקיצור, הם רוצים תוספת של עוד 30.

מרדכי יוגב: לא תוספת תקציבית, אלא הרשאה.

<דובי דינר: תוספת תקציבית.

<דובי דינר: 60 ו-60 ועוד 30.

<יוני בן הרוש: זו תוספת תקציבית ל-60.

<זאב צוק רם: תנו לי לפרש את מה שאני אומר.

<זאב צוק רם: אבי רואה אמר בדיוק: כדי שניכנס ל-2019 ונמשיך ל-2020 ונחליף את הרכבים ולעשות את בצורה מסודרת, בלי להיכנס לבור שהיה לנו ב"שובו בנים" שפתאום כולם התעוררו שאין כספים ואף אחד לא נתן את הכספים שהובטחו.

<זאב צוק רם: אתה זוכר.

מרדכי יוגב: שנה וחצי קודם צעקנו.

<זאב צוק רם: לכן אנחנו רוצים ל-2018 עוד 30 מיליון שקל, כדי ליישר את דרכנו ולהתחיל את 2019 עם התוספות בתקציב בבסיס.

<זאב צוק רם: זה מה שביקשתי.

<זאב צוק רם: לא ביקשתי את התקציב של 2019 להקדים ל-2018.

מרדכי יוגב: אני רוצה בכל זאת לברר, כי בוודאי שכולנו רוצים יותר, אבל זה יחייב טבלאות יותר מפורטות.

מרדכי יוגב: האוצר לא פתאום בא לו והוא נותן עוד 30 מיליון.

<זאב צוק רם: בסדר, נעשה לו טבלאות מפורטות.

מרדכי יוגב: טבלאות מפורטות של אוטובוסים ומצבם וגילם וכמות הקילומטראז' שלהם.

<זאב צוק רם: אנחנו יודעים מתי יוצאים אוטובוסים מהשירות.

מרדכי יוגב: את זה נצטרך לקבל מכם.

מרדכי יוגב: כי תמונת העולם של הוועדה הזאת לאורך כמעט ארבע השנים האחרונות ותביעה מוסרית שגם האוצר הכיר בה, היא שאם נכניס את זה לרב-שנתית של 60 מיליון, ואנחנו יודעים שלא כל תאוותנו בידינו, אז ב-60 מיליון נעמיד את הצי על כנו ועם היכולת לטפל בו שלא תהיה קריסה.

מרדכי יוגב: שכל הזמן הוא יוחזק.

<זאב צוק רם: יש לנו פה סוגיית האמבולנסים שמסתובבים באיו"ש, שאנחנו גם צריכים למגן אותם.

מרדכי יוגב: אמבולנסים זה סיפור נוסף.

מרדכי יוגב: אפשר לפתוח אותו.

<זאב צוק רם: אומנם למזלנו זה לא הרבה כסף, זה בסך הכול חמישה מיליון שקל כדי לפתור עכשיו, אבל את זה גם צריך לעשות.

מרדכי יוגב: אפשר לפתור אותו.

מרדכי יוגב: אבל אם לא ננסה לערבב, אז בואו נשמע את העורף.

מרדכי יוגב: כי לבוא בדרישה של תוספת זה דורש שהאוצר ישתכנע שיש לו למעלה מ-1.5 מיליון רכבים מעל גיל 18, שבישראל נוסעים 10 שנים, ולא ממוגנים, לא כבדים.

מרדכי יוגב: פה גזרו 15.

<זאב צוק רם: לא עושים את עבודת המטה פה על השולחן.

<זאב צוק רם: תקבלו עבודת מטה מסודרת של פיקוד העורף, עם גילאים, עם הכול.

מרדכי יוגב: אני כבר אומר, כל נייר שיש לכם בטבלאות, תעבירו אלינו לוועדה.

מרדכי יוגב: כי בלעדיו לא נוכל לבסס בקשה.

מרדכי יוגב: לפני כן הבנתי שהבקשה היא רכה יותר, שהבקשה היא ליצור הרשאה להתחייב על 30 בכדי שפס הייצור לא ייעצר.

<זאב צוק רם: לא.

<זאב צוק רם: הבקשה היא להקטנת פערים שייווצרו.

מרדכי יוגב: פיקוד העורף.

מרדכי יוגב: יאיר, בבקשה.

<סא"ל יאיר אדרי: התחלתי את התפקיד בפברואר השנה.

<סא"ל יאיר אדרי: מההיכרות שלי בשנים הקודמות, הבקשה לצורך הייתה של 135 מיליון שקל כדי להשלים את הפערים ולצמצם.

<סא"ל יאיר אדרי: מה שאושר בסוף זה 120 מיליון בחלוקה דו-שנתית, 60 ו-60.

<סא"ל יאיר אדרי: זאת אומרת, אני מכיר שבאמת הצורך שעלה הוא הרבה יותר ממה שסוכם.

<סא"ל יאיר אדרי: גם הצורך שאנחנו מציגים כל הזמן הוא הרבה יותר.

<סא"ל יאיר אדרי: זאת אומרת שאנחנו היום נמצאים בפער מובנה.

<סא"ל יאיר אדרי: 60 מיליון, אגב, הוא מצמצם לנו את הפער אם זה ימשיך גם ל-2018 ו-2019, ומיד אדבר על זה.

<סא"ל יאיר אדרי: מבחינת הנתונים, הציג אותם כאן מאוד יפה ווה.

<סא"ל יאיר אדרי: זה חלק מהדברים שהם שקופים לכולם.

<סא"ל יאיר אדרי: אנחנו מכירים את הכלים ברמת מספר הרכב ואצל מי הוא נמצא, ואני חושב שבכל מה שקשור לשליטה בנתונים יש לנו בסיס נתונים מאוד טוב והוא שקוף לכולם.

<סא"ל יאיר אדרי: גם לאוצר הוא יעבור.

מרדכי יוגב: אילולי הוועדה הזאת, מי מתכלל את כל העשייה של פיקוד העורף?

מרדכי יוגב: כי הרי הוא גוף סמי-אזרחי אל מול האוצר.

<ליאור בראון: זה צריך להיות משרד הביטחון.

מרדכי יוגב: כאשר פיקוד העורף מבינים שהם בפער כזה גדול והם באים אליך להכנה, למי אתם באים, לאת"ק?

מרדכי יוגב: יש לכם רפרנט של את"ק בפיקוד?

<אמיר ברגר: בהקשר התקציבי הם באים אלינו לאת"ק.

<אמיר ברגר: אנחנו מכירים את המסגרת התקציבית הקיימת, ובהתאם לזה בונים את תוכנית העבודה.

<שלמה ועקנין: אבל בכל מקרה התקציב הזה צריך לבוא בתקציב חיצוני.

<אמיר ברגר: זה נכון.

<אמיר ברגר: אותו שיח שמתקיים בינינו לבין האוצר, משאירים אותו.

<אמיר ברגר: הוא לא השתנה.

מרדכי יוגב: אז בוא נמשיך לדבר אתכם, אבל תדעו בסוף שבעבודת המטה צריכים לשבת עם אמיר באופן הרציף.

<סא"ל יאיר אדרי: אמיר לדעתי מכיר את הכול.

<אמיר ברגר: הם מכירים.

<אמיר ברגר: אני הרפרנט שלהם.

<סא"ל יאיר אדרי: לא אפרט את כל המצגת שיש לי פה, אבל בסוף היום הגיל של האוטובוסים עומד על 15 שנה.

<סא"ל יאיר אדרי: זו ועדה שנעשתה לפני שנתיים-שלוש, אצל קודמתי בתפקיד, ועד אוגוסט נעשה ועדה בראשותי כדי לבחון את זה עם כל הגורמים הרלוונטיים.

<סא"ל יאיר אדרי: אני מבין שהגיל של 15 שנה שדובר עליו הוא כנראה חורג מהסטנדרטים של מה שידידי אמר פה.

<סא"ל יאיר אדרי: יהיו לזה משמעויות בכל מה שקשור לפערים שיגדלו.

<סא"ל יאיר אדרי: זאת אומרת, אם היום אני מחשב לפי 15 שנה ועכשיו הגיל הוא 10 שנים, זה אומר שעכשיו נוספים לי עוד הרבה מאוד אוטובוסים שנכנסים לפער.

<סא"ל יאיר אדרי: אבל בוועדה שנעשה נדון במשמעויות של זה ונציג את הדברים.

<סא"ל יאיר אדרי: רכב הסעות לחינוך מיוחד, סוואנות, עומד על שש שנים.

<סא"ל יאיר אדרי: מבחינתנו כשאנחנו מזמינים אוטובוס, יש ההזמנה של הפלדות, שהיא לוקחת משך זמן של בין 8 ל-10 חודשים.

<סא"ל יאיר אדרי: אלה פלדות שמגיעות מחו"ל, עוברות בדיקה על-ידי חט"ל שבודק שהן כשירות למענה לירי.

<סא"ל יאיר אדרי: שאלת אם יש פלדות זולות יותר או קלות יותר.

<סא"ל יאיר אדרי: אני לא מכיר, אני מוכן לעשות עוד בדיקה אל מול חיל הלוגיסטיקה.

<סא"ל יאיר אדרי: אבל אני מתאר לעצמי שאם היה משהו יותר פרקטי, הם כנראה היו יוצאים לרכש, כי בסוף האינטרס הוא משותף, להביא כמה שיותר פלדות או כמה שיותר חליפות מיגון.

<סא"ל יאיר אדרי: אנחנו מדברים רק על הגילאים של האוטובוסים ועל התקן, אבל בכל שנה האוכלוסייה גדלה ומבחינתנו זאת עוד תוספת של 5% כל שנה למספר התלמידים, ובהתאמה לכמות האוטובוסים, גם בתחבורה הציבורית וגם בתלמידים.

<סא"ל יאיר אדרי: זה משהו שאנחנו גם לוקחים אותו בחשבון בכל מה שקשור לגידול הטבעי.

<אסף דורון: יש קורלציה בין גידול האוכלוסייה לבין מספר האוטובוסים?

<אסף דורון: הפער הקיים מתרחב?

<סא"ל יאיר אדרי: הוא מתרחב.

<סא"ל יאיר אדרי: כשאני מתכנן את 2018, אני מוסיף עוד 5% מבחינתי לכמות האוטובוסים.

<סא"ל יאיר אדרי: כנ"ל ב-2019 וב-2020, וכך מבחינתי אני מגדיל את הדברים.

<שלום חגי: אבל זה כן משפיע על ההקצאות היחסיות.

<סא"ל יאיר אדרי: נכון.

<סא"ל יאיר אדרי: יש פירוט.

<סא"ל יאיר אדרי: בסוף סך הכול חליפת מיגון עולה בסביבות 600,000 שקל לאוטובוס.

<סא"ל יאיר אדרי: יש פירוט גם של שמשות וכל שאר הדברים.

<סא"ל יאיר אדרי: יש לנו תקציב החזקה שאנחנו מנהלים אותו במסגרת התקציב הזה, כי בסוף צריך לעשות החזקה לכל הגלגלים הממוגנים שיש בהם מה שנקרא "רן-פלטים".

<סא"ל יאיר אדרי: דיברו פה קודם על מיגון שמשות של ליסינג, אבל גם באוטובוסים יש דה-למינציה ולפעמים גם מצבים של זריקות אבנים של האוטובוסים שצריך לתקן את זה.

<סא"ל יאיר אדרי: מבחינתנו בסוף, זמן הספקה של אוטובוס, בהנחה שאנחנו מתחילים מאפס, יכול להגיע לשנה וחצי.

<סא"ל יאיר אדרי: כשקו הייצור עובד, הזמן מתקצר בצורה מאוד משמעותית.

<סא"ל יאיר אדרי: זאת אומרת, מבחינתי כשאני מספק לחברות, ל"מרכבים" או ל"הארגז" פלדה, קו הייצור הוא בין 7 ל-8 כלים בחודש לכל חברה, וזה מאוד משמעותי.

<סא"ל יאיר אדרי: בדרך כלל ההזמנות קורות במקביל, שתי החברות עובדות.

מרדכי יוגב: אתם מנהלים את המשק של ההזמנות מול החברות.

<סא"ל יאיר אדרי: אני לא קובע לחברה.

<סא"ל יאיר אדרי: הלקוח קובע עם מי הוא רוצה.

<סא"ל יאיר אדרי: ברגע שיש לי הזמנה מחברה מסוימת, אני מספק לה את הפלדות, נותן לה את התקציב, והיא מבחינתי מתנהלת מולם.

<סא"ל יאיר אדרי: היא מחויבת לעמוד בסטנדרטים שהגדרנו.

<סא"ל יאיר אדרי: יש לנו יועצים שבודקים את המיגון לפני שהוא מגיע, בודקים שבאמת האוטובוס יוצא ממוגן כמו שאנחנו רוצים.

<סא"ל יאיר אדרי: יש לנו תוכנית ל-45 מיליון.

<סא"ל יאיר אדרי: הצגנו אותה גם לווה מבחינת כמות הרכבים.

<סא"ל יאיר אדרי: מבחינת החלוקה בין תחבורה ציבורית להסעות תלמידים, סיכנו בדיון האחרון אצל ווה שאנחנו נעשה את זה אחרי שהתקציב יאושר, כי אין מה לריב על התקציב עוד לפני שהוא אושר, ולאחר מכן ווה יקבל את ההחלטה למי לתת כמה.

<סא"ל יאיר אדרי: בעיקרון ההגדרה שהוא הגדיר זה בערך שליש ושני שלישים.

<סא"ל יאיר אדרי: אנחנו נבחן את הדברים, ובסוף אני מתאר לעצמי שכולם יבצעו את זה.

<סא"ל יאיר אדרי: מבחינתנו אפשר לראות שהכשירות של הסעות התלמידים היא יותר נמוכה מהתחבורה הציבורית.

<סא"ל יאיר אדרי: המטרה היא לייצר איזשהו איזון בין הדברים.

<סא"ל יאיר אדרי: הנושא של פסי הייצור במפעלים הוא קריטי, כי ברגע שזה נעצר קשה מאוד להזיז מחדש את הדבר הזה.

<סא"ל יאיר אדרי: פה אשאיר לחברות שיגידו את דעתן.

מרדכי יוגב: נשמע את ישראל ולאחר מכן את החברות.

<ישראל אפרייט: אני רוצה לתזכר, זה הרי התחיל פה.

<ישראל אפרייט: זה התחיל כשהיינו בדיון לפני חמש שנים, כשהציגו לך מכתב של מנכ"ל משרד ראש הממשלה שמבטיח להם 100 מיליון שקל, ובפועל נתנו 5 מיליון.

<ישראל אפרייט: אז קודם כל, בכדי לדעת, זה התחיל פה אצלך.

<ישראל אפרייט: ווה נרתם.

<ישראל אפרייט: הגענו לוועדת הכספים.

<ישראל אפרייט: ניסן היה אז יושב-ראש והוא קבע שאנחנו צריכים תוכנית עבודה.

<ישראל אפרייט: תוכנית רכש סדורה.

<ישראל אפרייט: גפני עוד אמר: אם זה אנחנו היינו, זה היה מאושר, היינו עוצרים את התקציב.

<ישראל אפרייט: עשינו לבקשתם תוכנית חומש אצל סגן ראש המל"ל.

<ישראל אפרייט: אני הייתי אתו בחדר.

<ישראל אפרייט: תוכנית סדורה, מפורטת, שנתנה פתרון לשלושה דברים: תחבורה ציבורית אוטובוסים, הסעות תלמידים אוטובוסים והסעות תלמידים קטנות סוואנות.

<ישראל אפרייט: לקחנו ממש מודלים וניתחנו מתי צריך לקנות כל דבר.

<ישראל אפרייט: תביני למה שאנחנו דורשים את ההקדמה, כי לוקח שנה עד שזה יוצא.

<ישראל אפרייט: מה שאת מתקצבת עכשיו תראי רק בשנה הבאה.

<ליאור בראון: לא הייתה דרישה.

<ישראל אפרייט: אגיד לך איפה הפער ולמה הפער.

<ישראל אפרייט: יש תוכנית סדורה שעשינו אותה, לצערנו לא קיבלנו בזמן ואנחנו בעיכוב.

<ישראל אפרייט: פועל יוצא, נכון לרגע זה הסטטוס בתחבורה הציבורית, למעשה רק חידשנו ובקצוות הורדנו קצת תחבורה ציבורית במסגרת הרה-ארגון, ואנחנו חוטפים.

<ישראל אפרייט: בתחבורה הציבורית יש היום פער.

<ישראל אפרייט: הבאנו גם חברה, כי אולי יש כאלה שמבינים יותר והם גם יותר מקצועיים.

<ישראל אפרייט: לקחנו את המנהלת שלנו, הגישו עבודה.

<ישראל אפרייט: כל בן-אדם סביר יכול לקרוא מה כתוב, הגיוני לחלוטין.

<ישראל אפרייט: התשומות האלה, דרך אגב, משכנעות את האוצר, שהם מוכנים לשלם בלקנות את השלדה ולהוסיף תשומות בתחבורה הציבורית.

<ישראל אפרייט: מקובל על האוצר, לדעתי צריך להיות מקובל על כולם, לפחות בהיבט של תשומות ורכש.

<ישראל אפרייט: כי על השלדות הממוגנות שאנחנו מקבלים, על החליפה הזאת, אנחנו צריכים להוסיף גם תשומות לרכישת האוטובוס וגם תשומות לסבסוד.

<ישראל אפרייט: בשני הדברים האלה, תחבורה אומר דבר מאוד פשוט: לי אין עניין.

<ישראל אפרייט: תביאו את הברזלים, נעשה לכם תחבורה ציבורית.

<ישראל אפרייט: פשוט, אין לנו אפשרות לתקצב את זה, אנחנו לא יכולים לעשות תחבורה ציבורית.

<ישראל אפרייט: הסקר נעשה ביחס למה שקיים במדינת ישראל.

<ישראל אפרייט: איפה שממוגן ירי קיימת אפליה לגבי יו"ש.

<ישראל אפרייט: כקמ"ט אני אומר לך, אין תחבורה, זה בכלל וירטואלי.

<ישראל אפרייט: יש קו, אבל תכלס, אם הוא לא נכנס מספיק נסיעות, אף אחד לא יאחר לאוטובוס ויחכה עוד שעתיים לאוטובוס הבא.

<ישראל אפרייט: זה כאילו יש לה תחבורה ציבורית, אבל אין להם תחבורה ציבורית.

<ישראל אפרייט: המנכ"לית והשר וכל העולם אומרים: אנחנו נתקצב.

<ישראל אפרייט: גם השבוע שלחתי את זה בכתב, בטוחים שיש לנו תקציב להשלמות בממוגנים.

<ישראל אפרייט: שורה אחת, יש תקציב.

<ישראל אפרייט: שיביאו רק חליפות מיגון.

<ישראל אפרייט: מצד אחד בבנימין חסר להם, בהר חברון חסר להם.

<ישראל אפרייט: הם זכאים וצודקים, תוקפים אותי בוועדה לצדק חברתי.

<ישראל אפרייט: אתה היית אתי.

<ישראל אפרייט: בכל הוועדות, כל הזמן, באים תושבים ותוקפים.

<ישראל אפרייט: זה המצב בתחבורה ציבורית.

<ישראל אפרייט: אנחנו גם לא מתפלאים, כי יש לנו בפועל 96 אוטובוסים כשאנחנו צריכים 155 אוטובוסים.

<ישראל אפרייט: רוצים תחבורה ציבורית?

<ישראל אפרייט: תביאו.

<ישראל אפרייט: אנחנו משלמים שני שלישים מעבר לחליפה שאתם מאשרים.

<ישראל אפרייט: דבר שני, לגבי תלמידים.

<ישראל אפרייט: בסוף השנה הולך להיות פער מאוד רציני של 90 אוטובוסים.

<ישראל אפרייט: מישהו לא הבין.

<ישראל אפרייט: זה אומר שאם אנחנו רוצים להיערך לסוף השנה, עכשיו צריך לתקצב את זה.

<ישראל אפרייט: מאיפה באו ה-60?

<ישראל אפרייט: היה סיור עם ווה, רמ"ח מיגון, נסענו ל"מרכבים".

<ישראל אפרייט: הוא אמר: אני מסוגל לעשות בשנה 100.

<ישראל אפרייט: שאל אותו ווה: כמה זה עולה 100?

<ישראל אפרייט: אמר לו 60.

<ישראל אפרייט: וכך קבעו את ה-60.

<ישראל אפרייט: מאז ווה עשה עוד מהלך אסטרטגי והכניס את "הארגז".

<ישראל אפרייט: מרגע שהוא הכניס את "הארגז" אנחנו יכולים לעשות יותר מ-100.

<ישראל אפרייט: זה אומר שהיום אם האוצר לוקח אחריות, הוא פותר לנו את הבעיה בעוד שנה כשאנחנו מסודרים ומיושרים גם על-פי התוכנית שנעשתה, תוכנית החומש שהוצגה לוועדת הכספים והיא אישרה אותה, גם על-פי המצב הקיים כשזה על הקשקש, כי הם עוברים את 15 השנה בעוד שנה.

<ישראל אפרייט: זה אומר שלא יקבלו חידוש טסט, לפחות בתח"צ.

<ישראל אפרייט: אני מבקש כקמ"ט תחבורה, היות שאם יהיה מקרה תאונה או חלילה היינו כבר בחטיפה, אני לא בטוח שבפעם הבאה זה יעבור כל כך בשקט.

<ישראל אפרייט: ראש הממשלה במקרה האחרון אמר לתקצב, ולכן אנחנו פה.

<ישראל אפרייט: אני לא מוכן בפעם הבאה לעמוד לתת הסברים, לדעתי זה לא יעבור בשלום.

<ישראל אפרייט: העניין הוא מאוד פשוט, מבחינתנו יש תוכנית, אנחנו צריכים להיצמד אליה.

<ישראל אפרייט: היא תוכנית מקצועית, מפורטת, אין בה שום בעיה של שאלה.

<ישראל אפרייט: דבר שני, אנחנו לא עשינו בתוכנית אמבולנסים, לא עשינו רכבי רבש"צים, ולכן אני מציע שייכתב שהתעדוף יהיה להסעות תלמידים כמו בתוכנית שאושרה.

<ישראל אפרייט: אני רוצה שזה יהיה בהתאם לתוכנית הסדורה שהוגשה לוועדת כספים והוסברה להם.

<ישראל אפרייט: אני שומע היום על אמבולנסים, ואני מברך.

<ישראל אפרייט: אני רק אומר שזה לא קשור לעבודה שנעשתה פה והוגשה בוועדת התקציבים.

<ישראל אפרייט: דרך אגב, קב"ט יש"ע אמר בוועדה הקודמת שמצדו שלא יעלו תחבורה ציבורית.

<ישראל אפרייט: זה בסדר, זכותו להגיד את זה.

<ישראל אפרייט: אני קמ"ט, אני חייב לתת שירותי תחבורה ציבורית למבוגרים.

<ישראל אפרייט: אין להם רישיון נהיגה, אין להם איך להגיע הביתה.

<ישראל אפרייט: היום יש לי קבוצות ווטסאפ לטרמפיסטים.

<ישראל אפרייט: בכדי להרוס את זה אני חייב להסדיר להם משהו כחלופה.

<ישראל אפרייט: באין חלופה, אנחנו נעודד מישהו אחר שייקח את האחריות, ואני אומר עוד פעם, התעדוף יהיה לתחבורה ציבורית.

<ישראל אפרייט: גם בהסעות תלמידים וגם בתחבורה ציבורית התעדוף הוא קודם כל לסגור פערים באוטובוסים.

<ישראל אפרייט: זה 56 נוסעים.

<ישראל אפרייט: ממוגן קטן, מודל הקיום שלו הוא שש שנים.

<ישראל אפרייט: לעומת זאת אוטובוסים זה 15 שנה.

<ישראל אפרייט: לקחת ולתעדף סוואנות לפני אוטובוסים – אני קמ"ט תחבורה, אני רב בוחן, יש לי כל התארים בתחבורה – התעדוף לפי כל בר-דעת סביר הוא שמחליפים קודם כל את מה שיותר ישן ומה שמסיע יותר נוסעים.

<ישראל אפרייט: לא צריך להיות דוקטורט ולא צריך להיות מומחה לתחבורה.

<ישראל אפרייט: אני מבקש שיהיה כתוב בפרוטוקול, אנחנו עשינו את זה על-פי הסיכון שנקבע ואושר גם בוועדת הכספים, שהוא רק לאוטובוסים תלמידים, אוטובוסים חל"פ והסעות, ולכן לא יוצא ממנו ולו אגורה.

<ישראל אפרייט: כבר לקחו גם ככה לרבש"צים 3.5 מיליון שקל, זה שבע חליפות מיגון.

<ישראל אפרייט: בהיבט שלי, אני רוצה שייכתב שלא יצא מזה אגורה.

<ישראל אפרייט: דבר שני, לאמבולנסים.

<ישראל אפרייט: מישהו אמר לי: על גופתי זה יהיה.

<ישראל אפרייט: אני דורש שקודם כל יחליפו את האוטובוסים ממוגני ה ירי.

<ישראל אפרייט: דבר שלישי, במידה שזה לא יהיה עד סוף השנה, קחו בחשבון שבסוף שנה יהיה 40 פלוס 90, זה 130 אוטובוסים שיורדים מהמצבה, מתוך 300.

<ישראל אפרייט: בערך 50%.

<ישראל אפרייט: אנחנו כנראה נצטרך להגיע לפה, מוטי, כי הולך להיות רעש.

<ישראל אפרייט: כי ברגע שאנחנו מתחילים להוריד קווים, זה כבר סרט אחר.

<ישראל אפרייט: וכשילדים בתחילת שנה לא יגיעו לבית הספר, זה סרט אחר.

<ישראל אפרייט: לכן אני מציע לעשות מאמץ, כמו שאומר ווה, לתקצב את זה וגם לתעדף את זה.

<ישראל אפרייט: תודה.

מרדכי יוגב: אנחנו נשמע את את"ק.

<אמיר ברגר: אני רוצה להתייחס לנושא של העמדת התקציב.

<אמיר ברגר: לגבי 2017, 45 המיליון, שמחתי לשמוע על זה רק כאן בוועדה.

<אמיר ברגר: אני אפעל לקדם את העמדת התקציב בהקדם האפשרי.

<שלמה ועקנין: למה הכוונה?

מרדכי יוגב: שהוא מאשר לפיקוד העורף להוציא הזמנות.

<אמיר ברגר: לקדם את התקצוב.

<אמיר ברגר: לגבי 2018, למרות שיש הרשאה להתחייב לטובת הנושא, מכיוון ש-60 המיליון המדוברים הם לא בתקנה הייעודית, הם לא נמצאים כרגע בסעיף 16, אנחנו לא יכולים להשתמש בהרשאה להתחייב הזאת, כמו שנמנענו ולא יכולנו לממש את ה-60 מיליון של השנה.

<אמיר ברגר: לגבי 2019, כמו שאמרה נציגת האוצר, בהחלט זה יעלה בשיח שלנו מולם כדי לראות איך שזה יהיה כלול בבסיס התקציב.

<אמיר ברגר: אני מקווה שזה יתאפשר.

<אמיר ברגר: עלה פה הנושא של האמבולנסים.

<אמיר ברגר: ככל שזה יהיה, אם יחליטו למגן, כמובן זה צריך להיות כחלק מהמסגרת.

<אמיר ברגר: עד כאן.

מרדכי יוגב: תודה.

מרדכי יוגב: נשמע את החברות.

<שלום חגי: אני רוצה להתייחס לשתי נקודות.

<שלום חגי: נקודה אחת היא לגבי גיל האוטובוס.

<שלום חגי: גם כאיש מקצוע, גם כמהנדס, גם כיצרן אוטובוסים, אסור לאוטובוסים האלה לנסוע בגילאים האלה.

<שלום חגי: הם מסוכנים.

<שלום חגי: ואם נוסיף לזה גם את ההיבט הכלכלי במונחים של עלות של כמה עולה המוצר - - -

<שלמה ועקנין: גם של 2019.

<שלום חגי: אני יודע.

<שלום חגי: אני העליתי את הנושא הזה לראש אגף הרכב במשרד התחבורה.

<שלום חגי: הוא ביקש ממני מסמך מקצועי.

<ישראל אפרייט: יש מסמך.

<שלום חגי: שלחתי לו מסמך שאומר שאסור לאוטובוסים לנסוע בגילאים האלה.

<שלום חגי: אגב, זה לא אוטובוס, זה נגמ"ש, למי שלא יודע.

<שלום חגי: אני חושב שזאת טעות חמורה שבונים אוטובוסים כאלה, לכן 10 שנים נמנעתי מלייצר.

<אסף דורון: כמה שנים הסטנדרט של ה-15 שנים קיים?

<ישראל אפרייט: קבעו את זה בזמנו בתור זמני.

<שלמה ועקנין: 17 שנים.

<שלום חגי: אני לא הסכמתי לייצר אוטובוסים 12 שנה, כי כאיש צבא חשבתי שזאת איוולת למגן למעלה ולמטה אוטובוס.

<שלום חגי: הופכים אותו לנגמ"ש.

<שלום חגי: אני יכול להבין שיש קו כזה מסוכן, עם הרים וכו', אבל את כולם?

<שלום חגי: אני ייצרתי לפני 12 שנה או 13 שנה אוטובוסים, באינתיפאדה הראשונה, רק ממוגני ירי מהצד, ואלה אוטובוסים מצוינים שנוסעים עד היום.

<שלום חגי: הם כמובן הרבה יותר זולים, עלות ההחזקה כלום.

<שלום חגי: אבל ויתרתי על זה.

<שלום חגי: 12 שנה לא ייצרתי ולא עשיתי כלום בגלל העיקרון.

<שלום חגי: רוצים ממוגן, זה נגמ"ש, זה לא אוטובוסים.

<שלום חגי: המומנטים שם, המשקל והמטען והעומס על הדלתות והעומס על הצמיגים הוא בלתי אפשרי.

<שלום חגי: לכן לחשוב שאוטובוס ממוגן כזה יחיה כמו אוטובוס רגיל?

<שלום חגי: אוטובוס רגיל היום בחברות ההפרטה זה 8-6 שנים, או 10 שנים באוטובוסים בתחבורה הציבורית.

<שלום חגי: אסור שהאוטובוס הממוגן יחיה יום אחד יותר מהאוטובוס הרגיל.

<שלום חגי: אני חושב שזאת אחריות שחייבת להיכתב.

<שלום חגי: באתי אגב לדיון הזה כדי להגיד את המשפט הזה.

<שלום חגי: אמרתי את זה גם למשה ויצמן.

<שלום חגי: הוא ביקש נייר והוצאתי לו את זה.

<שלום חגי: הוא ביקר אצלי במפעל.

<שלום חגי: אני יודע שזה ייצור פער עכשיו, אבל אנחנו רוצים להציב יעדים, כמו שמציבים יעדי מלאי בצבא ולאט לאט חותרים אליהם.

<שלום חגי: שלוש שנים, חמש שנים, נגיע בסוף.

<שלום חגי: אם לא נציב יעד, לא נגיע.

<שלום חגי: לכן התקן לא צריך להיות 60 אוטובוסים ב-60 מיליון, אולי צריך להיות 80 מיליון בשנה כדי להגיע לאיזון.

<שלום חגי: זאת נקודה מאוד משמעותית.

<שלום חגי: ההחזקה היא יקרה בצורה בלתי רגילה.

<שלום חגי: דובי נמצא פה, הוא יכול לספר לכם.

<שלום חגי: צמיגים ושחיקה ועוד.

<שלום חגי: זה אוטובוס כבד והוא לא יציב.

<שלום חגי: הוא ייצור לא נורמאלי.

<שלום חגי: מדובר ב-26 טון משקל.

מרדכי יוגב: אני שואל שאלה כמומחים, גם אם ניר יודע וגם את פיקוד העורף.

מרדכי יוגב: מכוניות מוגנות ישראל מייצאת גם החוצה.

מרדכי יוגב: עציון יוצאים לאמריקה, משטרת ניו-יורק.

מרדכי יוגב: סאסא או צובה.

מרדכי יוגב: עמית אשכול היה אצלי, אמל"חיסט.

<שלום חגי: אנחנו לא מייצאים אוטובוסים ממוגנים.

מרדכי יוגב: מייצרים מכוניות ממוגנות למשטרות בעולם.

מרדכי יוגב: לגבי אוטובוסים, האם יש עוד מקום בעולם שמייצר אוטובוסים ממוגנים להיסעי תלמידים?

<שלום חגי: אני ביקרתי במפעלי מיגון לרכב, בכל העולם לאוטובוסים אין.

מרדכי יוגב: לכן אני אתגרתי את פיקוד העורף לאורך כל הזמן.

מרדכי יוגב: אמיר, גם מצדכם, תאתגרו את מפא"ת.

מרדכי יוגב: אני גם שלחתי לווה, ביקשתי שיהיה בדברים עם המפעלים, עם סאסא ועם אחרים.

מרדכי יוגב: הרי ישראל היא אלופה בתרכובות מתכת ואלומיניום.

<שלום חגי: אנחנו עסקנו בזה בצבא המון.

<שלום חגי: יש חומרים הרבה יותר קלים, הרבה יותר נוחים לעבודה, והם עולים פי שלושה ופי ארבעה.

<שלום חגי: זו הבעיה.

<שלום חגי: יש לנו חומרים שהם לא פלדות.

<שלום חגי: אנחנו משתמשים היום בפלדות, כי הפלדה היא הכי זולה אבל גם הכי כבדה.

<שלום חגי: אנחנו שמים על אוטובוס שבעה טון פלדה, חוץ מהמשקל העצמי שזה 19 טון.

<שלום חגי: הופכים אותו למשהו מגושם מאוד.

<שלום חגי: אפשר לשים חומרים איכותיים מאוד, קלים הרבה יותר, אבל יקרים מאוד.

<שלום חגי: גם בצבא הפסיקו להשתמש בזה.

<ישראל אפרייט: זה לא ייתן לך הרבה, כי 15 שנה גם הקלים לא יחזיקו.

מרדכי יוגב: לא ניכנס לזה כרגע.

מרדכי יוגב: אני לא רוצה להחליף את האמל"ח ואת המפא"ת, אלא רק לתת את הכיוון.

<שלום חגי: הנקודה השנייה שאני רוצה להעלות זה הנושא שהוא יותר בצד הארגוני.

<שלום חגי: קחו למשל מה קורה אצלנו.

<שלום חגי: אני שלושה חודשים לא מייצר אוטובוסים, הקו משותק.

<שלום חגי: הכנסתי השבוע שישה אוטובוסים לעבודה, כי נתנו 15 מיליון לפני כשלושה חודשים.

<שלום חגי: חיכינו להם כמה חודשים, אתה יודע כמה דיברתי אתך בטלפון, הגיע הכסף לפיקוד העורף ועד שהוא הקצה אין פלדות.

<שלום חגי: שמעתם כמה זמן זה לספק פלדות, זה שנה בערך.

<שלום חגי: הגיעה אנייה של פלדות לפני חודש, אין פלדות לגג.

<שלום חגי: זה 2.5 מ"מ, זה עובי אחר.

<שלום חגי: הביאו פלדת דומקס שלא מאשרים בצבא להשתמש בה.

<שלום חגי: פניתי לרמ"ח והם עשו ניסוי ביחידת ניסויים, ואישרו לנו השבוע להשתמש בפלדות הדומקס לגג.

<שלום חגי: אבל רק השבוע הכנסתי לייצור.

<שלום חגי: שלושה חודשים הקו לא עובד.

<שלום חגי: אני חושב שאנחנו מחמיצים פה הכול.

<שלום חגי: כל זה בגלל עניין אחד לדעתי, שאין גוף אחד שהוא גוף פרויקטלי שמוביל את הנושא הזה על כל היבטיו, גם תקציב, גם פלדות וגם ייצור וגם הקצאה.

<שלום חגי: נושא ההקצאה הוא מסודר, כי כל דבר עושה את העבודה שלו בסדר.

<ישראל אפרייט: פיקוד העורף אמור לתת מענה למיגון.

<שלום חגי: פיקוד העורף נותן מענה לצרכים המבצעיים, הוא יודע את השטח והוא נותן את ההקצאות.

<שלום חגי: אבל הוא לא מאתר פלדות והוא גם לא גוף תקציבי.

<ישראל אפרייט: יש לו יועצים.

<שלום חגי: יש אגף כספים בצה"ל, במשרד הביטחון.

<שלום חגי: הוא לא עוסק מול ועדת הכספים כדי לקבל כספים.

<שלום חגי: זה לא תפקידו והוא לא עושה את זה.

מרדכי יוגב: בוודאי שלא.

<שלום חגי: הוא פונה לאגף הכספים במשרד הביטחון.

<שלום חגי: אם רוצים ש-ווה ירכז את זה, בסדר.

<שלום חגי: אבל שייקח אחריות מטה, יזמן פעם בחצי שנה דיון, עם משרד הביטחון, עם היצרנים, ואז הוא עושה הקצאה לעיתוד פלדות.

<שלום חגי: יש כסף, אז אין פלדה, וכך אנחנו מתגלגלים ואין ייצור.

<שלום חגי: חבל.

<שלום חגי: יש 60 ו-60 מיליון.

<שלום חגי: אם רוצים ליצור רצף ייצורי, חייבים לעתד נכון את הפלדות.

מרדכי יוגב: תודה.

מרדכי יוגב: ניר, בבקשה.

<ניר פוזנר: אין לי הרבה מה להוסיף.

<ניר פוזנר: מבחינתנו אנחנו לא נכנסים לכל התהליכים בין משרד הביטחון, פיקוד העורף, המל"ל, משרד האוצר וכו'.

מרדכי יוגב: חגי מדבר כאחד שהיה שם בתהליך.

<ניר פוזנר: ברור לי, לכן אני לא מוסיף בעניין.

<ניר פוזנר: אין לי שום הבנה בנושא.

<ניר פוזנר: מבחינת תהליכי ייצור, בכל מקום, ואני מאמין שגם ב"הארגז" וגם ב"מרכבים", כשיש לנו ההזמנות יש לנו הפלדות.

<ניר פוזנר: התהליך הזה הוא בסך הכול די קצר, הוא אורך כחודשיים ימים מרגע שזה מגיע.

<ניר פוזנר: פערי הזמן לייצור בסך הכול עומדים על כשישה חודשים מרגע קבלת ההזמנות, כי אז יש נושא של הזמנת שלדה, שזה סדר גודל של שלושה-ארבעה חודשים פלוס זמן לייצור.

<ניר פוזנר: רק נושא הפלדות הוא נושא די מורכב שאנחנו עומדים מול משרד הביטחון כספק של זה, וזה תהליך שהוא מאוד מסובך ומורכב.

<ניר פוזנר: כפי שנאמר, חסרות פלדות כאלה, פעם מסוג זה ופעם מסוג אחר.

<ניר פוזנר: וגם כשהן נמצאות, אז הפלדות לא נמצאות באיכות המתאימה ונדרש לבצע את התיקונים בייצור.

<ניר פוזנר: כפי שנאמר פה על-ידי אנשי פיקוד העורף, ל"מרכבים" ואני מאמין שגם ל"הארגז" יש יכולת לייצר גם 10-8 אוטובוסים כאלה בחודש.

מרדכי יוגב: מאיפה מגיעות הפלדות?

<שלום חגי: מחו"ל, נדמה לי מארצות-הברית.

מרדכי יוגב: אתם מזמינים אותן אצל ספק פלדות, וזה לא מעניין אתכם?

<ניר פוזנר: משבדיה.

<ניר פוזנר: משרד הביטחון מזמינים.

<שלום חגי: הצבא קונה לצרכים שלו גם הרבה פלדות.

<ניר פוזנר: כשאנחנו מזמינים פלדות זהות ישירות מהספק, זה 4-3 חודשים בפעם האחרונה.

<ניר פוזנר: זאת אומרת, התהליך אצלנו הוא הרבה יותר קצר.

<אסף דורון: והמחירים?

<ניר פוזנר: סדרי גודל אותו דבר.

<ניר פוזנר: זו עלות קטנה שהיא יותר גבוהה.

<שלום חגי: הבעיה היא בקרת האיכות.

<שלום חגי: חטיבה טכנולוגית של הצבא בודקת את זה במיקרוסקופ.

<שלום חגי: לכן הבעיה היא קשה מאוד.

מרדכי יוגב: אני לא נכנס לזה.

<סא"ל יאיר אדרי: שמעתי את ידידי חגי, אבל בסוף אנחנו מתכללים את כל התהליך, אנחנו עובדים מול חט"ל ועובדים מול משרד הביטחון ומול אגף התקציבים.

<שלום חגי: אין לי פלדות.

<סא"ל יאיר אדרי: לא צריך לעשות ממשהו נקודתי דיון, כי באמת הייתה בעיה עם הבדיקה, ואחרי שהתערבנו הדבר הזה הסתדר.

<סא"ל יאיר אדרי: אנחנו נתעקש שבאמת התהליך הזה יהיה מסודר, כי בסוף זה החיים של הילדים שלנו ושל התושבים שלנו, שלא מחר בבוקר לא יהיה מיגון על הגג וילדה תחטוף כדור.

מרדכי יוגב: ברור.

מרדכי יוגב: רמי מ"מרכבים", רוצה להוסיף משהו?

<רמי טסלר: עלה רעיון שבכלל היצרנים עצמם ירכשו את הפלדות כדי לקצר תהליכים.

מרדכי יוגב: ואז הוא אמר שהם רוצים את הביקורת של אט"ל.

<סא"ל יאיר אדרי: כיוון שאמרת לו שאתה לא רוצה להיכנס לפרטים הקטנים, אנחנו כן בוחנים איך אפשר לעשות את זה שאנחנו נעשה את הבדיקות המדגמיות כדי לקצר את התהליך.

<סא"ל יאיר אדרי: אבל זה לא בשל כדי להעמיד את זה פה.

מרדכי יוגב: שהם כיצרן זוכה יהיו אחראים לכל הסיפור.

מרדכי יוגב: ואתה בודק אותו בקצה, ולא שיש חלוקה בין הדברים.

מרדכי יוגב: זה נשמע הגיוני.

<סא"ל יאיר אדרי: מכיוון שביקשת תהליך, אין לי מה להעלות את זה פה.

<רמי טסלר: מהניסיון, הייתה סיטואציה שתהליך הבדיקה היה כמעט כאורך הזמן של הגעת הפלדות.

<רמי טסלר: כלומר, זה היה תהליך ארוך ומייגע.

<רמי טסלר: זה צריך להיפתר.

<דובי דינר: כל פעם שעושים דיון פה, שימשיכו ממה שהפסקנו בפעם הקודמת ולא יתחילו את כל ההיסטוריה מהתחלה.

מרדכי יוגב: כי פה חפרנו ומצאנו ארכיאולוגיה גדולה.

<דובי דינר: רציתי להגיד לכולם בנושא של ה-15 שנה, ואני אגיד לכם כהיסטוריון.

<דובי דינר: ההחלטה הזאת של ה-15 שנה עלתה בשנת 1998.

<דובי דינר: אלוף פיקוד העורף היה יאיר נוה, וקבעו אז החלטה כוללת.

<דובי דינר: בשנת 1996-1995 התחלנו עם סיפורי המיגון, וב-1998 אמרו שאורך החיים של הוולוו 10B יהיה 15 שנה, ואורך החיים של ה"דף" יהיה 12 שנה.

<דובי דינר: לשם הסדר, אנחנו כבר אז התרעמנו ואמרנו שזה לא מעשי, ושאלנו איך לוקחים היום אוטובוס בן 3 ומחליטים שהוא ייסע 15 שנה.

<דובי דינר: כל שנתיים תבדקו אותו, לפחות תדעו את מה שיקרה.

<דובי דינר: אני אומר את זה, כי אנחנו צריכים לקחת בחשבון שבכמה השנים האחרונות השתנו האוטובוסים.

<דובי דינר: כל האוטובוסים שאנחנו מדברים עליהם היום שהם בגיל 15, 16, 17 אלה אוטובוסים עם סרן אחד מאחור, שאין להם מיגון ברצפה ואין להם מיגון בגג, והם סוחבים את השנים.

<ישראל אפרייט: אין להם גם מערכות בטיחותיות.

<דובי דינר: חברת וולוו/ "מרכבים", הפעם האחרונה שהביאו לארץ וייצרו אוטובוס מסוג וולוו 10B זה שנת 2002.

<דובי דינר: אחרי שנת 2002 אין יותר וולוו 10B.

<דובי דינר: הפסיקו להביא לארץ ואין כאלה.

<דובי דינר: כל אחד יודע לעשות חשבון, שמה שהביאו בשנת 2002, היום הוא בן 15 שנה.

<דובי דינר: אז אנחנו נמצאים היום במצב שכל האוטובוסים של הנגלה הקודמת-הקודמת של אוטובוסים עם סרן אחד מאחור, כולם הגיעו לגיל 15 שנה.

<דובי דינר: בתחבורה הציבורית, לפי דעתי, אין בכלל אוטובוסים כאלה.

<דובי דינר: לא נוסעים בכלל.

<דובי דינר: בהסעות תלמידים יש עוד כמה, אתם יודעים אם זה 70 או 100 אוטובוסים כאלה ישנים שהם במודלים 2001-2000.

<דובי דינר: כמה שנים אחר כך התחילו להביא אוטובוסים, אמרו בואו נחפש אוטו שיכול לשאת משקל יותר גדול.

<דובי דינר: הגיעו לאוטובוס עם שני סרנים, הגיעו למשקל כולל של 26 טון, ואז אמרו: בואו נמגן גם בגג וגם ברצפה, ובואו גם נעשה את זה במיגון יותר זול, וכך הגיעו לסיפור של הפלדה של מה שאמרת קודם.

<דובי דינר: אני חושב שצריך לעשות חלוקה בין ה-11B ל-12B.

<דובי דינר: ה-11B נוסע עד היום חמש שנים, פחות או יותר.

<דובי דינר: זאת אומרת, יש לנו היום סוג חדש של אוטובוס שנוסע על הכביש חמש שנים, ואנחנו עכשיו מדברים על השאלה אם הוא ייסע 15 שנים או לא.

<דובי דינר: בואו נסתדר עם מה שאנחנו צריכים, אחרי זה נעשה דיון אם האוטו הזה יחזיק מעמד 15 שנה או לא.

<דובי דינר: יכול להיות שמאליו הוא יתפרק בעוד שלוש שנים, ואנחנו מדברים סתם.

<שלום חגי: זה בתכנון עכשיו, כדי שבעוד 10 שנים הוא יוכל.

<דובי דינר: אנחנו יושבים פה כל פעם, מגיעה נציגת האוצר שאין ביכולתה להביא כסף והיא לא הכתובת להביא את הכסף.

מרדכי יוגב: דובי, האם המיגון למטה, לאור האיומים, הוא נצרך היום?

<דובי דינר: זה פיקוד מרכז צריך לומר.

<דובי דינר: אתה יכול לעשות היום סרט ולהגיד: בואו נבדוק מתי ירו בפעם האחרונה על אוטובוס ומתי זה היה מהגג.

מרדכי יוגב: איום ירי מלמעלה קיים באיו"ש.

מרדכי יוגב: אני אישית כמח"ט אפרים רצתי אחרי ירי מגג.

<דובי דינר: אנחנו לא נכנסים היום לעניין הזה.

<דובי דינר: פיקוד מרכז קבע שהוא רוצה מיגון.

<שלום חגי: התשובה של צה"ל, כשאני פניתי לאלוף פיקוד העורף, הם רוצים את זה כמו שזה היום.

<דובי דינר: זה מה שאני אומר.

מרדכי יוגב: בפעם הבאה נזמן את פיקוד מרכז.

<דובי דינר: אם הייתה לנו כתובת שיהיה רצף בנושא התזרימי של הכסף.

<דובי דינר: אני לא מבין למה פיקוד העורף אומר: כשיגיע הכסף אז אשב על החלוקה.

<דובי דינר: שבו כבר היום, בהנחה שיש לכם את 45 מיליון השקלים השבוע, ושבו בעוד 10 ימים, בהנחה שיש לכם בתחילת ינואר את ה-60 מיליון הבאים, ותעשו חלוקה ותגידו מי מקבל מה.

<דובי דינר: שאנשים יצטרכו כבר היום להצביע מי רוצה מרצדס.

מרדכי יוגב: לזה יש לכם חלוקה?

<ישראל אפרייט: יש תוכנית רכש.

<ישראל אפרייט: לא צריך לחזור אחורה.

<ישראל אפרייט: עושים מה שרוצים, אתה לא מבין?

<ישראל אפרייט: יש תוכנית שהייתה סדורה, וברגע שאתה מקבל את הכסף כל אחד מושך לאן שבא לו.

<ישראל אפרייט: שיגמרו את התוכנית, שייצמדו לתוכנית.

<ישראל אפרייט: זו התוכנית שאושרה.

<ישראל אפרייט: רוצים להכניס פוליטיקה, שייקחו בחשבון שייתנו הסברים.

מרדכי יוגב: אין פוליטיקה, ישראל.

<דובי דינר: היתרון הוא שאם יודעים שבשבוע הקרוב יהיו 45 מיליון שקל, ויודעים כמה אוטובוסים רוצים לעשות מהכסף הזה, תגידו כבר היום מה הולך לתחבורה ציבורית, מה הולך לתלמידים, מי מקבל מה.

<דובי דינר: שיגיד איפה הוא רוצה להזמין.

<דובי דינר: שחברת וולוו תוכל להביא שלדות של וולוו, שחברת מרצדס תוכל להביא שלדות של מרצדס.

<דובי דינר: ולא שיהיה מצב שבעוד שבוע יעבור הכסף, בעוד חודש יגידו מה הולך למה.

<ישראל אפרייט: תודה רבה שאמרת את מה שאמרת.

<ישראל אפרייט: חיזקת אותי.

מרדכי יוגב: אתה צודק לגמרי.

מרדכי יוגב: יאיר, איפה תוכנית העבודה של ההזמנות ב-45 מיליון?

מרדכי יוגב: אתם יכולים לתת לנו אותה?

<סא"ל יאיר אדרי: כן.

מרדכי יוגב: תעבירו לנו.

<סא"ל יאיר אדרי: בסוף את כל תהליך החלוקה – יושב פה ראש המל"ל, הוא עושה את החלוקה.

<סא"ל יאיר אדרי: אני מבחינתי מייצ,ר אומר לו מה אני עושה וכמות האוטובוסים.

<סא"ל יאיר אדרי: אני לא מקבל את הנושא של פוליטיקה וכן הלאה.

מרדכי יוגב: אני יודע שאין פה כלום.

מרדכי יוגב: אנחנו מנסים לחתור להחלטות, והיו פה באמת היום תמונות עולם חדשות.

מרדכי יוגב: אני מודה שיש מקום לבדוק אותן.

מרדכי יוגב: אני כן מציע שלישיבה הבאה ניצמד למה שעד היום אנחנו עושים במשך 4.5 שנים ונבחן את תמונות העולם החדשות הללו ונלמד אותן לקראת הישיבה הבאה, כדי לראות האם יש צורך להניע תהליכים נוספים.

מרדכי יוגב: יחד עם זאת, מה עם תוכנית העבודה של 45 מיליון?

<סא"ל יאיר אדרי: היא קיימת.

מרדכי יוגב: אוטובוס-אוטובוס?

מרדכי יוגב: תעבירו לנו אותה בבקשה.

מרדכי יוגב: אתם יכולים להעביר אותה עכשיו?

<סא"ל יאיר אדרי: כמו שאמרתי, תוכנית העבודה של האוטובוסים, וגם ווה הציג את זה, 50 אוטובוסים שאנחנו מייצרים אתם, 20 רכבי הסעות שאלה הסוואנות.

מרדכי יוגב: זה קורה בפועל ממה?

<סא"ל יאיר אדרי: מתוך 45 המיליון.

<סא"ל יאיר אדרי: לגבי החלוקה של ה-50 ראש המל"ל יחליט בצורה מסודרת, יראה את תמונת המצב.

<סא"ל יאיר אדרי: ווה אמר בדיון האחרון, שאחרי שייקבע התקציב הוא יציג את החלוקה.

מרדכי יוגב: אני רוצה לחתור לסיכום.

<שלמה ועקנין: לגבי התהליך, השאלה של דובי, ובצדק, אחרי הדיון שהיה אצל ווה.

<שלמה ועקנין: ללא האמירה שהייתה פה של איש התקציבים של משרד הביטחון, בעצם יש מסגרת.

<שלמה ועקנין: עכשיו יכולים לצאת לדרך, להתמקד כבר ולהתחיל להתכנס לחלוקות הפנימיות בפיקוד העורף.

<שלמה ועקנין: רק אחרי האמירה הזאת.

<שלמה ועקנין: בלי האמירה הזאת שהייתה עכשיו, שלאור זה הכוונה היא לתת הרשאה, על בסיס הדבר הזה יכולים להתקדם.

<שלמה ועקנין: סוגיית מיגון הגג, אני מצר שנציגי פיקוד המרכז לא נמצאים פה.

<שלמה ועקנין: העברתי להם את הזימון ביד כדי שיהיו, והם זומנו וקיבלו את הזימון ממני ביד, וחבל לי שוב ושוב.

<שלמה ועקנין: הנושא הזה נבחן פעם נוספת כאשר פיקוד המרכז הגדיר עדיין לרצפה לגבי איום של מטענים מסוימים, ולגבי הגג ירי בזוויות כאלה ואחרות.

<שלמה ועקנין: אגב, מבדיקה שנעשתה אל מול היכולת של נסיעה של האוטובוס, משקל הגג הוא שולי בכל הסיפור הזה והוא לא משפיע על ההחלטה.

<שלמה ועקנין: אז אם יש לך דיווידנד נוסף - - -

<שלום חגי: לא, אנחנו אחרי העניין הזה.

<שלום חגי: החליטו, נגמר.

<שלום חגי: זה הכול.

<שלמה ועקנין: אני חייב לומר שנעשית פה עבודה מדוקדקת של כל הגופים, ואני רואה את פיקוד העורף כגורם מתכלל מול ההתיישבות, מול כל מי שצריך.

<שלמה ועקנין: אני כבר אומר שבהקצאה האחרונה של 15 מיליון הייתה אי בהירות לגבי מי הגוף המוסמך לגבי החלוקה בין תחבורה ציבורית לתלמידים.

<שלמה ועקנין: אני אומר את זה בצורה הכי בוטה שבעולם.

<שלמה ועקנין: פיקוד העורף קיבל החלטה לדעתי בניגוד לסמכות שלו.

<שלמה ועקנין: אם ווה אחראי, אז ווה אחראי על הכול.

<שלמה ועקנין: מבחינתי אם פיקוד המרכז מגדיר סדר עדיפות שכזה, תלמידים בעדיפות ראשונה, לא יעלה על הדעת שאוטובוסים הכי ישנים בתחבורה הציבורית יהיו לתלמידים.

<שלמה ועקנין: אני רוצה שלכל אזרח יהיה אוטובוס חדש, אבל אני לא מצליח להבין איך תחבורה ציבורית נוסעת עם אוטובוסים משנת 2004 הכי ישן, עם 25% רזרבה.

<ישראל אפרייט: חסר לה במלאי.

<שלמה ועקנין: ותלמידים נוסעים באוטובוסים פגי תוקף.

<שלמה ועקנין: ושאף אחד לא יטמון את הראש שלו באדמה.

<שלמה ועקנין: 160 אוטובוסים בערך פג תוקף עד סוף 2017.

<סא"ל יאיר אדרי: 94 אוטובוסים.

<שלמה ועקנין: 94 פג תוקף עד סוף 2017.

<שלמה ועקנין: על מה אנחנו מדברים?

<ישראל אפרייט: אז למה אתה רוצה סוואנות?

<שלמה ועקנין: החלטה כמו שהתקבלה, היא פשוט לא במקום.

<שלמה ועקנין: חבל ש-ווה לא כאן, אני מבקש שזה יצוין בסיכום שלקראת אותו דיון לגבי החלוקה בין לבין יבוא נציג פיקוד המרכז.

<שלמה ועקנין: אמרתי את זה גם ל-ווה בדיון האחרון אצלו.

<שלמה ועקנין: מצדי שיחליטו שהכול הולך לתחבורה ציבורית.

<ישראל אפרייט: מה הקשר?

<ישראל אפרייט: אמרנו לאוטובוסים.

<שלמה ועקנין: נושאים נוספים שצריך לתת עליהם את הדעת והם הוזכרו פה זה סוואנות לתלמידים.

<שלמה ועקנין: פיקוד העורף קובע מה אורך החיים.

<שלמה ועקנין: גם בעניין אמבולנסים.

מרדכי יוגב: אמבולנסים זה לא הדיון.

מרדכי יוגב: תעצור.

מרדכי יוגב: נעשה דיון אחר.

<שלמה ועקנין: יש סיכום של ווה.

מרדכי יוגב: ראיתי.

<שלמה ועקנין: לגבי לוחות זמנים לביצוע, נתקלנו כבר בעבר בתופעות שהכסף הגיע מאוחר מדי לפיקוד העורף.

<שלמה ועקנין: בגדול גם פיקוד העורף, מערכת הביטחון לא רצתה את הכסף לקראת סוף שנה וכך הלאה.

<אמיר ברגר: דיברו שוועדת הכספים בעזרת השם בעוד שבוע.

<אמיר ברגר: נוכל להעמיד את התקציב אז ולרוץ קדימה.

מרדכי יוגב: אני אומר את מה שאומר, אחרי זה אני רוצה שעוזר שר הביטחון יתייחס.

מרדכי יוגב: ראשית אני פותח בתודה לכל האנשים שפועלים למען העניין, וגם מי שנמצאים פה.

מרדכי יוגב: ישראל דוחף וגם האוצר שעמד בהעברת הכספים.

מרדכי יוגב: זה חשוב.

מרדכי יוגב: גם פיקוד העורף וכן ווה שלא נמצא פה, שבהחלט עצם לקיחתו את העניין לתכלול כי היה חסר התכלול הזה, אני אומר לו כל הכבוד.

מרדכי יוגב: זה לא פשוט שסגן ראש מל"ל לוקח עד כדי ירידה לפרטים ועובד על זה כבר שנים.

מרדכי יוגב: כל שיתוף פעולה בעניין וכל מי שיש לו להעיר, אני אומר שיתפרץ ויעיר.

מרדכי יוגב: כי רק כך נצליח איכשהו לתכלל את זה, והוועדה הזאת עושה את זה.

מרדכי יוגב: לפעמים היא יורדת יותר מדי לפרטים.

מרדכי יוגב: אני שמח שאסף גרר אותי לפרטים, למרות שאנחנו נכנסים לפעמים יותר לפרטים בסלולר עד האנטנה ולוחות הזמנים להקמתה.

מרדכי יוגב: כי כנראה חסר הדבר המתכלל הזה בעוד דברים במשק הישראלי.

מרדכי יוגב: כך למשל בסוגיית העלייה והקליטה, כואב לי הלב עליה, במקום אחר של חוסר תכלול.

מרדכי יוגב: זה היה בסוגריים.

מרדכי יוגב: עלו פה תמונות עולם חדשות.

מרדכי יוגב: אני רוצה להיצמד לישנות רגע ולפתוח את החדשות.

מרדכי יוגב: אבל אסגור בשתי שורות את הרכבים הפרטיים.

מרדכי יוגב: אני אומר לך, קובי, סוכם פה באחריות משרד התחבורה.

מרדכי יוגב: ניתן להם 10 ימים להוציא נוהל, שיהיה טופס טיולים לבעל רכב ליסינג למיגון ללא תוספת תקציבית כרגע, שקודם כל זה אישור חברת הליסינג, הבעלים של הרכב, והם יעבירו את הטופס הזה ויאשררו אותו אצל כל הגורמים וישלחו אותו גם לוועדה, משרד התחבורה.

מרדכי יוגב: יש פה נייר עמדה, סוכם שיש לראות שהוא אכן עונה על כל הדברים.

מרדכי יוגב: בעל רכב ליסינג לשלוש שנים, המחויבות שלו להוריד ולהחזיר את השמשות.

מרדכי יוגב: כל המחויבות, הכול נידון פה.

מרדכי יוגב: אין מה לעסוק בזה.

מרדכי יוגב: רכבי ליסינג, לאור הטופס הזה, יוכלו למגן את רכבם.

מרדכי יוגב: זה לגבי רכבים פרטיים.

<קובי אלירז: על רכבים פרטיים דיברו פה עוד?

<קובי אלירז: דיברו על תקציב השנה הבאה, על התקציב של השנה, בלי קשר לליסינג?

מרדכי יוגב: לא דובר פה על תקציב שנה הבאה.

מרדכי יוגב: אתה רוצה לחדש לנו בזה משהו?

<קובי אלירז: יש פה נציג אוצר?

מרדכי יוגב: חסר לי פה סבירסקי, האגף הביטחוני, אבל הוא מייצג אותו.

מרדכי יוגב: אם אתה יכול להוסיף על זה מילה לפני שאנחנו סוגרים, תקציב מיגון הרכב הפרטי.

מרדכי יוגב: השנה הוא עמד על 5 מיליון ו-5 מיליון, ככל שאני יודע להגיד בעל-פה.

<אמיר ברגר: לא, זה חמישה מיליון.

<ליאור בראון: לדעתי כדי לפנות לנציג את"ק.

<ליאור בראון: זה בתוך תקציב משרד הביטחון.

<אמיר ברגר: אנחנו מעמידים 5 מיליון שקלים לטובת הנושא הזה.

מרדכי יוגב: בסעיף 15.

<אמיר ברגר: בסעיף 15, כחלק מסיכום האוצר.

<קובי אלירז: ו-2018?

מרדכי יוגב: 2018 כנ"ל.

<אמיר ברגר: על-פי אותו סיכום שלנו, כן.

<שלמה ועקנין: 5 מיליון מכל צד.

<אמיר ברגר: לא.

<קובי אלירז: הייתה סגירה של 5 ו-5, אבל בפועל יש פחות דרישה.

<קובי אלירז: אתם יודעים שזה נע ונד.

<ליאור בראון: אני לא מכירה סגירה כזאת.

מרדכי יוגב: אני לא פותח כרגע גם בגלל בעיית זמן של צורך לסגור את הישיבה.

מרדכי יוגב: נתקדם למיגון הניוד.

מרדכי יוגב: אני גם אבקש מ-ווה, כשם שביקשתי עד עכשיו, שימשיך לתכלל את הנושא.

מרדכי יוגב: לא קראתי בעיון את המסמך שלו, אבל אני אומר גם לכם, על דעת המקום ועל דעת הקהל, ואמר פה ישראל הערה חשובה, ואני אומר גם לפיקוד העורף, עושים פה עבודת מטה ארוכה על מיגון הניוד, אוטובוסים, סוואנות, תלמידים ותחבורה ציבורית.

מרדכי יוגב: אסור לערבב.

מרדכי יוגב: זה היה מאמץ כספי גדול לצורך הסיפור הזה.

מרדכי יוגב: אם צריך רכבי רבש"צים, הם צריכים להיכנס במרכיבי ביטחון.

מרדכי יוגב: הם מעולם לא היו פה.

מרדכי יוגב: אל תורידו מהם ואל תבקשו מהם הזמנות.

מרדכי יוגב: אם צריכים אמבולנסים, לקיים על זה דיון בנפרד.

מרדכי יוגב: נציג את הפערים של מיגון אמבולנסים ביו"ש ונקיים על זה דיון בנפרד.

מרדכי יוגב: אני כבר אומר, אסף, נצטרך לקיים על זה כפי הנראה דיון, נצטרך להזמין לכאן את הגורמים הנוגעים בדבר, בין אם זה מד"א ובין אם אחרים, ולהבין במה שם יש פערים ומה נדרש ולקדם בזה עבודת מטה.

<שלמה ועקנין: מד"א הציג ל-ווה.

מרדכי יוגב: בסדר גמור.

מרדכי יוגב: אבל לא לערבב.

מרדכי יוגב: כי אם נערבב, ניפול בכל עבודת המטה שעשינו, וזה לא רלוונטי.

מרדכי יוגב: זה צורך אחר.

מרדכי יוגב: לכן אני מבקש גם מכם, פיקוד העורף, אל תערבבו.

מרדכי יוגב: הפעם האחרונה שאני מכיר בצבא, זה שסיירת מטכ"ל פעם במבצע בשנת 1980, מתוך התקציב למבצע גם שיפצה את חדר התדריכים ואת המאפרות.

מרדכי יוגב: יאיר, התקצוב הזה הוא נטו לצורך הזה, לסיפור הזה.

מרדכי יוגב: אנחנו כבר בתוך העניין הזה יותר מדי שנים, עם הרוגים ועם פצועים.

מרדכי יוגב: אדל ביטון ואחרים.

מרדכי יוגב: לא נערבב.

מרדכי יוגב: וזה לא אומר שעל אמבולנסים לא צריך לקיים דיון.

מרדכי יוגב: נעשה מצע, נקיים.

מרדכי יוגב: דבר שני שעלה פה הוא פער יותר גדול ממה שלכאורה חשבנו.

מרדכי יוגב: אנחנו סברנו, כך נאמר על-ידי כל הנוגעים בדבר, ולא בטוח שזה לא נכון, שאם נייצר תקציב רב-שנתי של 60 והוא יהיה קבוע והוא יהיה יציב, אז לא בשנה אחת נתגבר.

מרדכי יוגב: ליאור, סברנו ארצית שאם יש לנו 103 מיליון ארצית, נתגבר על זה בתלת-שנתי או בארבע-שנתי על כל הארץ.

מרדכי יוגב: וכמובן שאז לא נגיע לכך שבית חג"י או עתניאל, למרות שהיה שם פיגוע, מחר בבוקר הם ממוגנים.

מרדכי יוגב: אבל בעוד שנה הם ממוגנים.

מרדכי יוגב: שום דבר לא קורה מחר בבוקר, ולכן רצינו לעשות רב-שנתי.

מרדכי יוגב: אני הייתי בתמונת עולם ש-60 מיליון מספיק רב-שנתי, ואז תוך שלוש שנים מגיעים, ועם גידול האוכלוסייה התקציב הזה יכול להיות תקציב בונה.

מרדכי יוגב: בשביל לבוא לתמונת עולם אחרת, אני מבקש מכם, פיקוד העורף, ואנחנו נפיץ את זה פה לכלל הגורמים, אני צריך טבלה מדויקת של 380 אוטובוסים, או כמה שיש סך הכול, תחבורה ציבורית.

מרדכי יוגב: לא קיבלתי את זה מגולן.

מרדכי יוגב: זה מספר אוטובוס, זה גיל, זה קילומטרז', זה שיוך לחברה.

מרדכי יוגב: תחבורה ציבורית, אפיקים, אגד, אגד תעבורה, קווים או היסעי תלמידים עם כל החברות.

מרדכי יוגב: תעשו חלוקה של תחבורה ציבורית והיסעי תלמידים.

מרדכי יוגב: רק תמונה כזאת תאפשר לי גם לשקף לאוצר ולהיות אמיתיים עם כל דרישה ליותר או לפחות ותאפשר לנו גם לבוא לדרישה הטכנית של לקבל.

מרדכי יוגב: בקשה שלישית היא ממך, חגי, גם בתור איש מקצוע.

מרדכי יוגב: את אותו מסמך ששלחת לאט"ל.

מרדכי יוגב: תאפשר לנו האם נורמטיבי לשנות החלטה מ-1998, שיש לה עלות כספית משמעותית מאוד, ולהחליט שגיל טכני של האוטובוסים המוזמנים עתידית, לא 15 שנה קדימה אלא 12 שנה קדימה, כי בישראל הקטנה זה 6 עד 8, ולצמצם את המציאות של קריסה ולצמצם עתידית וכו'.

מרדכי יוגב: אין לי כלים בלי טבלה מפורטת כזאת.

מרדכי יוגב: היא קיימת אצלכם, תשלחו לנו אותה לוועדה במיידית.

מרדכי יוגב: נראה אותה פה תוך שבוע, נוכל בעבודת מטה להבין גם בין ועדה לוועדה לעשות אותה, ואנחנו עושים בין ועדה לוועדה עבודת מטה ופונים לגורמים ומדברים עם האוצר ומדברים עם אחרים ומציפים את הדברים ונמצאים גם בהערכת מצב ובהבנה.

מרדכי יוגב: יש אמון היום בינינו לבין האוצר, זה מאוד חשוב.

מרדכי יוגב: אני אומר את זה בתודה לרפרנטים של האוצר שעוסקים במלאכה.

מרדכי יוגב: זו תמונת עולם שצפה פה.

<קובי אלירז: מה עם 2018 באוטובוסים?

מרדכי יוגב: מה שהובהר לי פה, ש-2018 מתנהגת כמו 2017, של 15 קואליציוני ו-45 מה-flat או מתוספתי.

מרדכי יוגב: הקושי שלנו הוא מתי זה יגיע, ופה יש לי כן בקשה לאוצר.

מרדכי יוגב: איך מביאים למצב שבינואר, על סמך אישורים, כן ניתן להביא את אותם כספים להרשאה להתחייב.

מרדכי יוגב: אמרת לנו שזה יהיה באפריל, זה קרה בסוף מאי.

מרדכי יוגב: אני מדבר על ה-15 וה-45, לא על התוספות, לא 30 ולא אחרים.

מרדכי יוגב: זה חובת ההוכחה עלינו.

<ליאור בראון: מאחר שזה כסף קואליציוני, זה מותנה בלעשות flat של כל ההפחתה מכל המשרדים.

<ליאור בראון: זה תהליך.

<קובי אלירז: 2017 זה חלק מה- flat הגדול?

<ליאור בראון: כן.

<קובי אלירז: ומאיפה ה-15?

מרדכי יוגב: קואליציוני.

<קובי אלירז: הקואליציוני שאמור להגיע, 240?

<קובי אלירז: איזה קואליציוני?

<ליאור בראון: ה-15 מיליון זה קואליציוני.

<קובי אלירז: איזה קואליציוני זה בדיוק?

<ליאור בראון: יש החלטת ממשלה.

<קובי אלירז: החלטה על תשתיות איו"ש?

<ליאור בראון: מדצמבר 2016, החלטת ממשלה שמדברת על ההסכם הקואליציוני.

<ליאור בראון: היא נקראת התכנסות למסגרות פיסקליות, מסוף דצמבר.

מרדכי יוגב: זו הבקשה היחידה שלי ממך כרגע.

מרדכי יוגב: כל האחרים, חובת ההוכחה עלינו פה לעשות עבודה יסודית.

<ליאור בראון: אנחנו נעשה כמיטב יכולתנו.

מרדכי יוגב: איך אתם יכולים לייצר מציאות שבה בינואר ה-60 האלה הם בהרשאה להתחייב.

<יוני בן הרוש: בתקציב, לא בהרשאה להתחייב.

מרדכי יוגב: אתם צריכים לתת גב לאת"ק.

<ליאור בראון: להבנתי מה שאתה מבקש זה שהם יתחייבו עוד לפני שהתקציב מגיע.

מרדכי יוגב: כן.

מרדכי יוגב: שמעתם פה את המפעלים, שמעתם פה את הדברים.

מרדכי יוגב: מה שיקרה גם אחרי כן, יקרה מה שקורה לנו בתמונת עולם אחרת שכתוצאה מחיסכון יש הוצאת יתר אדירה, אם במצברים כי יש היום שליש בנגדים שמטפלים, וציוד נהרס.

מרדכי יוגב: צי האוטובוסים יקרוס עוד, ולמעשה יבואו לפה בחבל הצלה ויצטרכו להוציא עשרות מיליונים נוספים אם לא תהיה רציפות ביכולת גם להבטיח למפעלים ורציפות תפקודית, וגם להבטיח תוצר של אוטובוסים שיצאו מקו הרציפות.

מרדכי יוגב: פשוט הצי יקרוס יותר, ושוב ברגע של פיגוע יבואו.

<קובי אלירז: ה-45 של 2018 זה עוד flat?

<קובי אלירז: מאיפה זה?

<ליאור בראון: זה אותו flat.

<קובי אלירז: זה אותו flat הגדול?

<ליאור בראון: אני לא יודע למה אתה מתכוון גדול.

<ליאור בראון: זה 1.3% החלטת ממשלה בדצמבר 2016.

מרדכי יוגב: ה-45 של השנה עברו בשבוע שעבר פנייה של האוצר לוועדת כספים ועתידים לעבור בין היום לגג שלושה ימים, אם הסבלנות של סמוטריץ שלא יחליטו על זה בוועדה עד שהוא יפוצץ אותה, שזה יעבור.

מרדכי יוגב: זו דרכו של עולם, נשים את זה על השולחן.

מרדכי יוגב: לאור זה את"ק, כשיש פנייה לוועדת הכספים, יתעדכן שהתהליך הזה הוא אכן כך, ויאפשר לפיקוד העורף להוציא את ההזמנות.

מרדכי יוגב: כי הייתה כבר פנייה של האוצר לוועדה וזה על שולחן הוועדה.

מרדכי יוגב: עוד לא על סדר-היום היום, אבל על שולחנה.

מרדכי יוגב: הדרישה לבדוק האם ותק של 15 שנה אינו רב מדי, אני מבקש שאתה תעביר לנו את המכתבים המקצוענים.

מרדכי יוגב: יש פה נוגע בדבר לכאורה.

מרדכי יוגב: חגי שלום, שם המשפחה שלו הוא חגי והשם הפרטי הוא שלום.

מרדכי יוגב: את זה אני יודע מיום לפני שנכנסתי לתפקידי כמח"ט אפרים.

מרדכי יוגב: אז היה רצח של אחיו ביעבץ.

מרדכי יוגב: שמו היה בכור חג'ג'.

מרדכי יוגב: למעשה את הרוצחים ואת הרכב אחרי שלושה חודשים הבאנו מבלע שמצפון לטול-כרם.

מרדכי יוגב: את החתך של החברות אנחנו חייבים לקבל, ורק לאורו אנחנו נפנה לממונה על התקציבים.

מרדכי יוגב: אני אלמד את הסיכום של ווה, ישיבה שנעשתה בסוף מאי.

מרדכי יוגב: קובי, חשוב שגם לך יהיה העתק ממנה.

מרדכי יוגב: מיגון תחתי זה דבר שאתם תבדקו אותו גם מול פיקוד מרכז, ואנחנו נתשאל את פיקוד המרכז.

מרדכי יוגב: לא נשנה כרגע כלום, שום דבר לא משתנה.

מרדכי יוגב: אבל כעבודת מטה עתידית, לאור אירועים, איומים ודברים אחרים, זה כן דבר שנכון לשקול.

מרדכי יוגב: בסטטיסטיקה, לא עלינו, הוא לא קיים.

מרדכי יוגב: אני זוכר ימים שבהם חששו ופחדו שהוא כן קיים, והיו דברים כאלה גם במחסומים על הכבישים שהיו מטענים ביהודה ושומרון, בתוך מחסומים.

מרדכי יוגב: אני זוכר גם באופן אישי ג'יפ בשווקה שעולה על מטען בתוך מחסום צמיגים ואבנים.

מרדכי יוגב: זו שאלה שיכול להכריע בה רק אלוף פיקוד מרכז, הוא יצטרך לשים את האחריות עליה ולהחליט איזו החלטה הוא מקבל.

מרדכי יוגב: אנחנו נידרש לדון גם בנושא אמבולנסים ורכבי הרבש"צים.

<שלמה ועקנין: אף אחד לא ביקש רכבי רבש"צים כרגע.

<קובי אלירז: לא הכניסו רבש"צים ללופ הזה בכלל.

מרדכי יוגב: לא מדבר.

מרדכי יוגב: הורדתי.

מרדכי יוגב: בנושא האמבולנסים, אם יש פער, תעבירו לנו את הפער שאתה מכיר אותו.

<שלמה ועקנין: אני לא הייתי בדיון אצל ווה, אבל מד"א הציג לו.

מרדכי יוגב: ליאור, בעניין התוספת שביקש פה ווה, אני לא רואה לנכון לפנות אליכם בינתיים, כי אני רוצה לראות את גילאי האוטובוסים, אני רוצה לראות תמונת מצב אמיתית ולראות אם יש לזה הצדקה או לא.

מרדכי יוגב: אני כן רוצה לראות את הרציפות של 60 המיליון שדובר עליהם ולא תוספות.

<ליאור בראון: לא מועמד מקור.

<ליאור בראון: זה, כפי שציינתי, רק משנת 2019 ואילך.

מרדכי יוגב: כן.

מרדכי יוגב: אבל גם ל-2018, איך אנחנו יוצרים את האפשרות שאת"ק מאפשרים רציפות של הוצאת הזמנות, מכיוון שהם יודעים שיש מחויבות כזאת.

<אסף דורון: לדעתי הוא התייחס גם ל-2017.

מרדכי יוגב: ב-2017 הכסף כבר בזרימה.

מרדכי יוגב: אני חייב לקבל טבלה, לא יעזור.

<דובי דינר: אם אתה לא רוצה כרגע לדון בתוספת שהוא ביקש, לפחות שייקחו 30 מיליון מ-2018 ויקדמו אותם ל-2017.

מרדכי יוגב: לאחר שנקבל את הדוח של האוטובוסים נוכל לקיים בכלל עבודת מטה.

<ליאור בראון: זה לא בדיוק הולך כך.

<ליאור בראון: נעשה flat.

<דובי דינר: אם לא הולך, אז לא הולך.

<דובי דינר: אז אנחנו יודעים שהסיפור הזה ייקח עוד לפחות שלוש או ארבע שנים.

מרדכי יוגב: לא נפתח סוגיה שנפתחה בו עכשיו ונקבל עליה החלטות עכשיו.

מרדכי יוגב: אנחנו חייבים ללמוד אותה.

<דובי דינר: לא זה מה שהתכוונתי.

<דובי דינר: אני אומר שהמצב היום לא יוצר רצף.

<דובי דינר: אם אפשר יהיה לקדם שנה אחת חצי שנה קדימה, זה ייצור רצף שאפשר יהיה להמשיך ולרצף.

מרדכי יוגב: יאיר, יש חשיבות דחופה לזה שתעבירו לנו את הטבלה הזאת כטבלה מסודרת.

מרדכי יוגב: אם יש לכם פה המצגות שלכם, אז אנא גם תשאירו אותן אצלנו.

<קובי אלירז: זה לא מה שהוא אומר לך.

<קובי אלירז: הוא אומר לך שצריך לעבוד מול האוצר איך מקבלים כסף.

מרדכי יוגב: אני יודע.

מרדכי יוגב: ווה דיבר פה על תוספת.

<קובי אלירז: ווה דיבר על תוספת גם בשנה שעברה.

<קובי אלירז: כבר שלוש שנים אני שומע על הפער הזה מדובי ומאחרים, שעד ש...

<קובי אלירז: כבר אין פלדות וכל מה שהוא תיאר פה מקודם.

<קובי אלירז: כי הכסף לא מגיע.

מרדכי יוגב: הדבר הנוסף שדובר עליו פה – ובזה נסיים ואחר כך נוציא סיכום בכתב – הוא בעניין תהליך שאני מבקש שתתנו עליו תשובה.

מרדכי יוגב: נאמר שהגורם הזכיין, המבצע, יהיה אחראי על כל הביצוע, כולל הזמנת הפלדות.

מרדכי יוגב: הסתבר שאם המפעלים, ונמצאים פה שני בעלי המפעלים "מרכבים" ו"הארגז", בעצם מזמינים את הפלדות, התהליך קצר יותר, סגור יותר אפילו ב-50% זמן, מקצר את התהליכים הללו שאנחנו כל פעם שמיום שרואים כסף רק כעבור שנה רואים אוטובוס.

מרדכי יוגב: יכול להיות שזה שבעה או שמונה חודשים שיראו אוטובוס, ועל כן זה משמעותי מאוד.

מרדכי יוגב: בוודאי שפיקוד העורף יצטרך לבדוק, אט"ל וכו' יבואו למפעלים ויעשו ביקורות על טיב הפלדות ששמים בגג או בצדדים או ברצפה אם יש צורך.

מרדכי יוגב: אבל קבלת ההחלטה על הדבר הזה אצלכם בפיקוד העורף יכולה בהחלט לקצר תהליכים ולחסוך בירוקרטיה ולהגביר תכלול.

מרדכי יוגב: גם זה דבר חשוב.

מרדכי יוגב: אנחנו נקבע את דיון המעקב שלנו תוך כדי עבודת מטה בדרך בספטמבר.

מרדכי יוגב: אני מקווה שהכסף ל-45 המיליון הנוספים יוצא לדרך, ונצטרך לברך על זה.

מרדכי יוגב: תודה לכל האנשים פה.

מרדכי יוגב: נקבע תאריך בספטמבר למעקב אחרי המשך העבודה ואחרי המשך תוכנית עבודה.

מרדכי יוגב: נבקש מכם להציג תוכנית עבודה 2017 ו-2018.

מרדכי יוגב: אנא בואו גם עם מצגת ונייר ויכולת להציג.

מרדכי יוגב: אני חושב שיש ברכה בשותפות של החברות פה, על אף שזה לכאורה מערבבים, אבל אנחנו לא מערבבים ולא מעבירים מעטפות מאף אחד ולאף כיס, אלא רק לצורך העניין ולגופו של העניין.

מרדכי יוגב: תודה רבה.

מרדכי יוגב: הישיבה סגורה.